கடந்தவாரம் தனியார் தொலைக்காட்சியில் நேர்காணல் அளித்தார் வைகோ . அப்போது தலித்துகளை திராவிடம் எந்த நிலையில் வைத்திருக்கிறது என்ற கேள்விக்கு பதில் அளித்துக் கொண்டிருந்தபோதே பேட்டி முடியும் தருவாயில் தானாகவே அந்த பேட்டியை முடித்துக் கொண்டு எழுந்தார் வைகோ . இதுபற்றி விடுதலைச் சிறுத்தை வன்னியரசு தனது ஃபேஸ்புக்கில் , நான் பெரிதும் நேசிக்க கூடிய தலைவர் அவர் . அவர் இப்படி பேசியிருக்கக்கூடாது . நியாயமான கேள்வியை முன்வைத்தார்கள் . அதற்கு மிக சிறப்பாக , பொறுப்பாக நிறைய பதில் அளித்திருக்கலாம் , எங்கள் வீட்டில் வேலை பார்க்கிறவர்கள் தலித்துகள் தான் . மேலும் , தலித்துகள் அதிகாரம் தொடர்பாக கேள்வி எழுப்பினாலே அதற்கு பதில் சொல்லக்கூட மறுப்பது எந்தவிதமான பார்வை ? எங்கள் வீட்டில் தலித்துகள் வேலை பார்க்கிறார்கள் என்று சொல்லுவதற்கும் அதிகாரப்பகிர்வுக்கும் ஏதாவது ‘சம்மந்தம்’ இருக்கிறதா ? அதிலும் கோபமோ பதற்றமோ அடைந்தால் சந்தேகம் தான் கூடுதலாக எழும் என முடித்திருப்பது வைகோவை செம்ம கடுப்பில் ஆழ்த்தியதால் “திருமாவளவனை 2006 சட்டமன்றத் தேர்தலின் போது என் வீட்டுக்கு அழைத்து 30 லட்சம் கொடுத்தேன் , பின் 20 லட்சம் கொடுத்தேன்” என்றெல்லாம் சொல்லியிருக்கிறார் வைகோ . மேலும் , ஒரு நிகழ்வில் இதுகுறித்து பேசிய வைகோ , “திருமாவளவன் இந்த நாட்டில் வளர்ந்து வருகிற நல்ல தலைவர் என்று தமிழ்நாடு முழுதும் சென்று பேசினேனே . . . வன்னியரசுவோ தலித்துகளை திராவிடம் உயர்த்தவில்லை என்று எழுதியிருக்கிறார் . வன்னியரசு , இதை நீங்களாக எழுதவில்லை . இதை எழுத உங்களுக்கு உத்தரவிட்டது யார் ? அரசியல் பண்பாடோட வளந்தவன்யா நான் . எனக்கு சாதியெல்லாம் தெரியாது . நான் பெரியாரின் , அம்பேத்காரின் வாரிசு” என்று பேசி வன்னியரசுவுக்குப் பின்னால் திருமாவளவன் தான் இருக்கிறார் என்று மறைமுகமாக அவரைத் தாக்கினார் வைகோ . இதற்கு திருமாவளவனும் பதில் சொல்ல இப்பிரச்னை மேலும் பெரிதாகியிருக்கிறது . “முகநூலில் அண்ணன் வைகோ அவர்கள் பற்றி வன்னியரசு பதிவு செய்த கருத்து கட்சியின் கருத்தல்ல என்பதை நான் வன்னியரசுவிடம் சுட்டிக் காட்டி அதை நீக்கும்படி கேட்டுக்கொண்டேன் . அவரும் வருத்தம் தெரிவித்து நீக்கிவிட்டார் . வைகோவின் உதவியாளருக்கும் தொலைபேசி செய்து வருத்தம் தெரிவித்தார் . அதன் பின் அண்ணன் வைகோ சொல்லியிருக்கிற கருத்து அதோடு தொடர்புடையதாக தெரியவில்லை . 2006 சட்டமன்றத் தேர்தலில் தன் இல்லத்துக்கு என்ன அழைத்தார் . உபசரித்தார் , தேர்தல் செலவுக்கு பணம் கொடுத்து உதவி செய்தார் . அதற்கு நான் பல முறை நன்றி சொல்லியிருக்கிறேன் . ஆனால் வன்னியரசு கருத்துக்கு இது பதிலா ? என் மீது கோபமா ? வன்னியரசு மீது கோபமா ? நான் யாரையும் தூண்டிவிட்டு கருத்து சொல்கிற அற்பப் பிறவி அல்ல திருமாவளவன்” என்று பதில் சொல்லியிருக்கிறார் . செய்த உதவியை சொல்லிக் காட்டிவிட்டார் வைகோ என்று விடுதலைச் சிறுத்தைகள் கடுமையான கோபத்தில் இருக்கிறார்கள் . இந்த பிரச்னை கூட்டணிக்கு பாதிப்பை ஏற்படுத்தாது என்று திருமாவளவன் மனசை தேத்திக்கொண்டுள்ளார் . ஆனால் சிறுத்தைகளோ வைகோ இப்படி காய் காசு கொடுத்ததை சொல்லிக் காட்டிட்டாரே சினம் கொண்டுள்ளதாக தெரிகிறது .


திருவாடனை எம் . எல் . ஏ கருணாசை கைவிட்டு விட வேண்டாம் என்று பெங்களூர் சிறையில் இருந்து சசிகலா அ . ம . மு . க துணை பொதுச் செயலாளர் தினகரனுக்கு அவசரமாக செய்தி வந்துள்ளது . தனது நம்பிக்கைக்கு உரிய எம் . எல் . ஏக்களில் ஒருவர் கருணாஸ் என்று தினகரன் அடிக்கடி கூறுவார் . ஆனால் சசிகலாவை கருணாஸ் சந்தித்த விவகாரத்தில் அவர் மீது தினகரனுக்கு சிறிது அதிருப்தி ஏற்பட்டது . அதனை தொடர்ந்து ஜாதி துவேசத்தை ஏற்படுத்தும் வகையில் கருணாஸ் பேசியதையும் தினகரன் ரசிக்கவில்லை . மேலும் கருணாஸ் கைது செய்யப்பட்ட போது கூட தினகரன் கண்டனம் தெரிவிக்கவில்லை . கருணாசுக்கு தான் அறிவுரை கூறும் வகையில் தினகரன் பேசியிருந்தார் . அதே சமயம் தி . மு . க கருணாசை தாங்கி பிடிக்கும் வகையில் செயல்பட்டது . ஏ கு . க . செல்வம் காவல்நிலையத்திற்கே நேரில் சென்றார் . அண்ணா அறிவாலயத்தில் ஸ்டாலினுக்கு வலதுகரமாக செயல்பட்டு வரும் பூச்சி முருகனும் கூட காவல்நிலையம் சென்றார் . மேலும் தி . மு . க வழக்கறிஞர்களும் கூட நீதிபதிகள் குடியிருப்பில் தென்பட்டனர் . ஆனால் தினகரன் கருணாசை சுத்தமாக கண்டுகொள்ளவில்லை . இந்த நிலையில் கருணாஸ் கைது செய்யப்பட்டு ரிமான்ட் செய்யப்பட்ட தகவல் சசிகலாவிடம் சொல்லப்பட்டுள்ளது . உடனடியாக தினகரனுக்கு சசிகலா அவசர தகவல் அனுப்பியுள்ளார் . அதாவது , கருணாசுக்கு தேவையான உதவிகளை செய்யும்படி தினகரனை சசிகலா கேட்டுக் கொண்டுள்ளார் . இதனை தொடர்ந்தே தகுதி நீக்கத்திற்கு ஆளான எம் . எல் . ஏக்கள் நான்கு பேரை வேலூர் சிறைக்கு தினகரன் அனுப்பி வைத்தார் . ஆனால் செவ்வாய்கிழமை என்பதால் கைதிகளை சந்திக்க முடியாது என்று அவர்களை சிறைக்காவலர்கள் திருப்பி அனுப்பினர் . ஏ பார்த்திபன் குடியாத்தம் தொகுதியின் தகுதி நீக்கப்பட்ட எம் . எல் . ஏ ஜெயந்திபத்மநாபனுக்கு மட்டும் சிறைக்குள் செல்ல அனுமதி கிடைத்தது . கருணாசை சந்தித்த இருவரும் சசிகலாவும் , தினகரனும் உங்களுடன் தான் உள்ளனர் . எதற்கும் அச்சப்பட வேண்டாம் அண்ணன் பார்த்துக் கொள்வார் என்று ஆறுதல் கூறியுள்ளனர் . தினகரன் கருணாஸ் விவகாரத்தில் பாராமுகமாக இருக்கும் நிலையில் சசிகலா கருணாசுக்காக துடிப்பது ஏன் என்று அ . ம . மு . கவிலேயே முனுமுனுப்புகள் எழுந்தன . அதற்கு கூவத்தூரில் எம் . எல் . ஏக்களை கவனிக்க வேண்டிய விதத்தில் கருணாஸ் கவனித்துக் கொண்டதன் விளைவு தான் இது என்கின்றனர் சிலர் .


பாகிஸ்தானுக்கு எதிரான 3 - ஆவது ஒருநாள் கிரிக்கெட் போட்டியில் ஆஸ்திரேலியா 7 விக்கெட் வித்தியாசத்தில் வியாழக்கிழமை வெற்றி பெற்று 5 போட்டிகள் கொண்ட தொடரில் , ஆஸ்திரேலியா 2 - 1 என முன்னிலை வகிக்கிறது . இந்தப் போட்டியில் முதலில் பேட் செய்த பாகிஸ்தான் 50 ஓவர்களில் 7 விக்கெட் இழப்புக்கு 263 ஓட்டங்கள் எடுத்தது . அடுத்து ஆடிய ஆஸ்திரேலியா 45 ஓவர்களில் 3 விக்கெட் இழப்புக்கு 265 ஓட்டங்கள் எடுத்து வென்றது . முதலில் டாஸ் வென்ற ஆஸ்திரேலியா பந்துவீச தீர்மானித்தது . பேட் செய்ய வந்த பாகிஸ்தானில் தொடக்க வீரர் ஹஃபீஸ் 4 ஓட்டங்களில் ஆட்டமிழக்க , உடன் வந்த ஷர்ஜீல் கான் அரை சதமடித்து ஆட்டமிழந்தார் . அடுத்து வந்த பாபர் ஆஸம் அதிகபட்சமாக 84 ஓட்டங்கள் எடுத்தார் . 100 பந்துகளை சந்தித்த அவர் , 4 பவுண்டரிகள் 1 சிக்ஸர் விளாசினார் . ஷோயிப் மாலிக் , உமர் அக்மல் தலா 39 ஓட்டங்கள் எடுத்தனர் . தொடர்ந்து ஆடிய ஆஸாத் ஷஃபிக் 5 , இமத் வாஸிம் 9 ஓட்டங்களில் வீழ்ந்தனர் . 50 ஓவர்களில் 7 விக்கெட் இழப்புக்கு 263 ஓட்டங்கள் எடுத்தது பாகிஸ்தான் . முகமது ரிஸ்வான் 14 , முகமது ஆமிர் 4 ஓட்டங்களுடன் ஆட்டமிழக்காமல் இருந்தனர் . ஆஸ்திரேலிய தரப்பில் ஹேஸில்வுட் 3 , டிராவிஸ் ஹெட் 2 , ஸ்டான்லேக் , கம்மின்ஸ் தலா 1 விக்கெட்டுகள் வீழ்த்தினர் . இதையடுத்து 264 ஓட்டங்களை இலக்காகக் கொண்டு ஆடத் தொடங்கிய ஆஸ்திரேலியாவில் கேப்டன் ஸ்டீவன் ஸ்மித் அணியை வெற்றிக்கு வழி நடத்தினார் . முன்னதாக , தொடக்க வீரர்களான டேவிட் வார்னர் 35 , உஸ்மான் கவாஜா 9 ஓட்டங்களில் வீழ்ந்தனர் . அடுத்து வந்த ஸ்மித் 104 பந்துகளில் 11 பவுண்டரிகள் , 1 சிக்ஸருடன் 108 ஓட்டங்கள் விளாசினார் . அவருடன் கை கோத்த ஹேண்ட்ஸ்கோம்ப் 84 பந்துகளில் 6 பவுண்டரிகளுடன் 82 ஓட்டங்கள் எடுத்து ஆட்டமிழந்தார் . 45 ஓவர்களில் 3 விக்கெட் இழப்புக்கு 265 ஓட்டங்கள் எடுத்து வென்றது ஆஸ்திரேலியா . ஸ்மித் 104 , டிராவிஸ் ஹெட் 23 ஓட்டங்களுடன் ஆட்டமிழக்காமல் இருந்தனர் . ஸ்மித் ஆட்டநாயகனாக அறிவிக்கப்பட்டார் .


ஆர் . கே . நகர் இடைத் தேர்தலில் பதிவான வாக்குகள் ராணி மேரி கல்லூரி வளாகத்தில் உள்ள வாக்கு எண்ணும் மையத்தில் இன்று எண்ணப்பட்டு முடிவுகள் அறிவிக்கப் பட்டுள்ளன . இதில் , வாக்கு எண்ணிக்கை துவங்கியது முதலே , சுயேச்சையாகப் போட்டியிட்ட டிடிவி தினகரனே முன்னிலை பெற்று வந்தார் . முதலிடத்தில் தினகரனும் , இரண்டாமிடத்தில் அதிமுக வேட்பாளர் மதுசூதனனும் , மூன்றாம் இடத்தில் பல கட்சிகள் ஆதரவுடன் போட்டியிட்ட திமுக . , வேட்பாளர் மருது கணேஷும் வந்து கொண்டிருந்தனர் . இந்நிலையில் , தினகரன் பெற்று வரும் வாக்குகள் , மற்ற அனைத்து வேட்பாளர்களின் ஒட்டு மொத்த வாக்குகளின் எண்ணிக்கையையும் விட அதிகமானது . அதைவிட , அதிமுக . , வேட்பாளர் மதுசூதனனைக் காட்டிலும் இரு மடங்குக்கும் அதிகமான வாக்குகளைப் பெற்று வந்தார் தினகரன் . தற்போது , 19 சுற்று வாக்குகள் எண்ணப்பட்ட நிலையில் , தினகரன் வெற்றி பெற்றதாக அறிவிக்கப் பட்டார் . அதிமுக . , வேட்பாளர் மதுசூதனன் மட்டுமே தேர்தல் வைப்புத் தொகையான டெபாஸிட்டைப் பெற்றார் . மற்ற அனைவருமே டெபாசிட் தொகையை இழந்தனர் . குறிப்பாக , பலரும் எதிர்பார்த்த திமுக . , வேட்பாளர் மருதுகணேஷ் டெபாசிட் தொகையை இழந்தார் என்பதுதான் ! பல கட்சிக் கூட்டணி வேட்பாளராகப் போட்டியிட்ட திமுக . , வேட்பாளர் , ஒரு சுயேச்சை வேட்பாளரின் சூறாவளி உத்தியில் காணாமல் போய்விட்டார் . ஒரு சுயேச்சை வேட்பாளரிடம் இத்தனை கட்சிகள் இணைந்த வேட்பாளர் படுமோசமாக வைப்புத் தொகையைக் கூட இழந்து தோல்வியைத் தழுவியுள்ளது பெரும் அதிர்ச்சியை ஏற்படுத்தியுள்ளது . இதற்கு வலைத்தள வாசிகள் தங்கள் கருத்துகளைத் தெரிவித்து வருகின்றனர் . குறிப்பாக , கூட்டணிக் கட்சியில் இடம்பெற்ற மதிமுக . , பொதுச் செயலர் வைகோ . , தானாக முன்வந்து திமுக . , வேட்பாளருக்கு ஆதரவு தெரிவித்தார் . அதனை திமுக . , வினர் ரசிக்கவில்லை என்றாலும் , கூட்டணி பலம் பெறுகிறது என்று சிலர் ஏற்றுக் கொண்டனர் . ஆனால் , அண்மைக் காலமாக வைகோவுக்கு ஒரு ராசி தொடர்ந்து வந்து கொண்டிருக்கிறது . நல்ல தலைவர் என்றாலும் , அரசியல் ரீதியான போராட்டங்களை முன்னிறுத்தி நடத்தியவர் என்றாலும் , அவர் சேரும் அல்லது ஆதரவு கொடுக்கும் கட்சி , அல்லது கூட்டணி தோல்வியைத் தழுவி விடுகிறது . விஜயகாந்த்துக்கு வித்தியாசமான யோசனையைக் கொடுத்து படுதோல்வியைப் பரிசாக அளித்ததில் இருந்து வலைத்தளத்தில் பலரும் வைகோவின் ராசியை கடுமையாக கலாய்த்து வருகின்றனர் . இது திமுக . , வேட்பாளர் மருது கணேஷின் படு தோல்வியிலும் தொடர்வது வேதனை கலந்த உண்மையாகிப் போனது !


பிரபல பாலிவுட் முன்னணி நடிகை ஸ்வேரா பாஸ்கர் , நடிப்பில் சமீபத்தில் வெளியான திரைப்படம் ' வீரே வெட்டிங்க ' . முழுமையாக பெண்களை மையப்படுத்தி எடுக்கப்பட்ட இந்த படத்தில் , நான்கு தோழிகளின் வேறுபட்ட வாழ்க்கை முறையை மிகவும் ஸ்வாரஸ்யமாக கூறி இருந்தார் இயக்குனர் . நான்கு பெண்களில் ஒருவராக நடித்திருந்தனர் நடிகை ஸ்வேரா பாஸ்கர் . கணவரிடம் இருந்து அவர் எதிர்ப்பார்க்கும் சந்தோசம் கிடைக்காததால் , இவர் இயந்திரம் பயன்படுத்தி , சுய இன்பம் கொள்ளும் காட்சியும் இந்த படத்தில் இடம்பெறும் . இந்த காட்சிக்கு பாலிவுட் திரையுலகினர் மத்தியில் சர்ச்சையை ஏற்படுத்தியது குறிப்பிடத்தக்கது . இந்நிலையில் ரசிகர் ஒருவர் ஸ்வேரா பாஸ்கர் சுய இன்பம் காண்பது போல் அந்த படத்தில் இடம்பெற்ற காட்சியின் குறிப்பிட்ட ஒரு புகைப்படத்தை , அவருடைய அப்பாவிற்கு அனுப்பி இந்த புகைப்படம் குறித்து விளக்கம் கூறுமாறு கேட்டிருந்தார் . அதற்கு ஸ்வேரா ‘அந்த புகைப்படத்தில் இருப்பது நான் தான் , நீங்கள் இதை நேரடியாகவே என்னிடம் கேட்டு இருக்கலாம் , அதை படத்திற்காக நான் நடித்தேன் , ஏனென்றால் நான் ஒரு நடிகை . ஆனால் , இதை என் தந்தையிடம் கேட்பது உங்கள் வீரம் அல்ல’ என்று கூறி பதிலடி கொடுத்துள்ளார் . இவரின் இந்த பளார் பதிலடிக்கு ரசிகர்கள் பலர் ஸ்வேரா பாஸ்கருக்கு ஆதரவு கொடுத்து வருகிறார்கள் . ஸ்வேரா பாஸ்கர் நடிகர் தனுஷ் நடித்த ராஞ்சனா படத்தில் , தனுஷை துரத்தி துரத்தி காதலிக்கும் கதாப்பாத்திரத்தில் நடித்திருந்தார் . மேலும் இந்த படத்திற்காக இவருக்கு பிலிம் ஃபேர் அவார்டு , ஜீ அவார்டு , இன்டர்நேஷனல் பிலிம் அகாடமி அவார்டு உள்ளிட்ட பல விருதுகளை பெற்றார் என்பது குறிப்பிடத்தக்கது .


எனது அர்ப்பணிப்பை கேள்விக்குள்ளாவதா என தமிழகத்தை சேர்ந்த இந்திய வீரரான முரளி விஜய் கொந்தளித்துள்ளார் . விஜய் ஹசாரே கோப்பை தொடரில் மும்பை அணிக்கு எதிரான முக்கியமான போட்டியில் காயம் காரணமாக முரளி விஜய் ஆடவில்லை . இதுதொடர்பாக எழுந்த சர்ச்சைக்கு பதிலளித்துள்ள முரளி விஜய் , தென்னாப்பிரிக்க தொடரில் சரியாக ஆடாதது குறித்தும் விளக்கமளித்துள்ளார் . இதுதொடர்பாக கருத்து தெரிவித்துள்ள முரளி விஜய் , தென்னாப்பிரிக்க டெஸ்ட் தொடரில் நான் சரியாக விளையாடவில்லை . நிலைத்து நின்று அதிக ரன்கள் குவித்திருக்க வேண்டும் . ஆனால் நான் அதிக ரன்கள் குவிக்கவில்லை . சரியான ஷாட்களை தேர்வு செய்து ஆடாததுதான் அதற்கு காரணம் . அதுமட்டுமல்லாமல் , தென்னாப்பிரிக்க பந்துவீச்சாளர்கள் சரியான இடத்தில் பந்துவீசி திறமையாக விக்கெட்டுகளை வீழ்த்தினார்கள் . அவர்களின் ஆடுகளமும் வித்தியாசமாக இருந்தது . அங்கு சில அனுபவங்களைக் பெற்றேன் . விஜய் ஹசாரே கோப்பை தொடரில் , மும்பைக்கு எதிரான அந்த முக்கியமான போட்டியில் ஆடியிருக்க வேண்டும் . காயம் காரணமாக விளையாட முடியாமல் போய்விட்டது . ஆனால் அது பெரும் சர்ச்சையாக்கப்பட்டுள்ளது . இதுபற்றி சம்மந்தப்பட்டவர்களிடம் தெரிவித்தும் கூட எனது அர்ப்பணிப்பு கேள்விக்கு உள்ளாக்கப்பட்டிருக்கிறது . இது எனக்கு மிகுந்த மன வருத்தத்தை அளித்தது . தமிழ்நாட்டு அணிக்காக விளையாடுவதை எப்போதுமே விரும்பும் நான் , அதை பெருமையாகவே கருதுகிறேன் . இதுகுறித்து தமிழ்நாட்டு கிரிக்கெட் சங்கத்திடம் விரைவில் பேசுவேன் . ரஞ்சி போட்டியில் தமிழகம் வெற்றி பெற வேண்டும் என்பதுதான் எனது ஆசை . அதில்தான் எனது கவனம் இருக்கிறது என முரளி விஜய் தெரிவித்தார் .


குயீன் படத்தை மீடியன்ட் நிறுவனம் சார்பாக தயாரிப்பாளர் மனு குமரன் தமிழ் , தெலுங்கு , கன்னடம் , மலையாளம் மொழிகளில் பிரம்மாண்டமாக தயாரித்து வருகிறார் . தமிழில் " பாரிஸ் பாரிஸ் " , தெலுங்கில் " தட்ஸ் மஹாலக்ஷ்மி " , கன்னடத்தில் " பட்டர்ப்ளை " , மலையாளத்தில் " ஜாம் ஜாம் " என்றும் படத்திற்கு பெயர்சூட்டப்பட்டுள்ளது . தமிழில் காஜல் அகர்வால் , தெலுங்கில் தமன்னா , கன்னடத்தில் பருல்யாதவ் மற்றும் மலையாளத்தில் மஞ்சிமா மோகன் முதன்மை கதாபாத்திரத்தில் நடிக்கின்றனர் . தமிழ் மற்றும் கன்னடத்தில் நடிகர் மற்றும் இயக்குனரான ரமேஷ் அரவிந்த் இயக்குகிறார் . தெலுங்கில் பிரஷாந்த் வர்மா இயக்குகிறார் . மலையாளத்தில் நீலகண்டா இயக்குகிறார் . ஐரோப்பவில் நடைபெற்ற இப்படங்களின் இரண்டாம் மற்றும் இறுதிக்கட்ட படப்பிடிப்பு சமீபத்தில் நிறைவுபெற்றது . தயாரிப்பாளர் மனுகுமரன் , " படத்தின் தரத்தை பார்க்கையில் மிகவும் மகிழ்ச்சியாகவுள்ளது . அனைத்து நடிகர்களும் தாங்கள் நடிக்கும் கதாபாத்திரங்களின் தன்மையை அறிந்து சிறப்பாக நடித்துள்ளனர் . நடிகர்களின் வித்தியாசமான பரிநாமங்கள் கண்டிப்பாக ரசிகர்களை கவரும் " என்றார் . இப்படத்தின் துணை தயாரிப்பாளரும் கன்னடத்தில் உருவாகும் " பட்டர்ப்ளை " படத்தின் நாயகியுமான பருல்யாதவ் கூறுகையில் , " இவ்வளவு பெரிய மற்றும் அரிய வகையான ஒரே நேரத்தில் நான்கு மொழிகளில் திரைப்படங்களை தயாரிக்கும் திட்டத்தை வெற்றிக்கரமாக முடித்திருப்பது மிகவும் திருப்தியளிப்பதாகவுள்ளது " என்றார் . அமித் திரிவேதி இந்த நான்கு படங்களுக்கும் இசையமைத்துள்ளார் . குயீன் படத்திற்க்கும் இசையமைத்தவர் அமீத் திரிவேதி என்பது குறிப்பிடத்தக்கது . பாஸ்கோ - சீசர் மற்றும் கணேஷ் ஆச்சார்யா நடனம் அமைத்து கொடுத்துள்ளனர் . அக்டோபர் மாதம் " பாரிஸ் பாரிஸ் " , " தட்ஸ் மஹாலக்ஷ்மி " , " பட்டர்ப்ளை " , " ஜாம் ஜாம் " படங்கள் வெளியாகவுள்ளதாக தயாரிப்பு தரப்பு கூறியுள்ளது . எனினும் , இந்த படத்தில் நடித்து தேசிய விருதை பெற்று நடிகை கங்கனாவின் நடிப்பை இவர்கள் மிஞ்சுவார்களா . . ? என பொறுத்திருந்து தான் பார்க்க வேண்டும் .


பெரம்பலூர் பாரதிதாசன் நகரில் அழகு நிலையம் நடத்தி வருபவர் சத்யா இவருக்கும் பெரம்பலூர் வேப்பந்தட்டை அன்னமங்கலத்தை சேர்ந்த தி . மு . க . பிரமுகர் செல்வகுமார் என்பவருக்கும் கொடுக்கல் வாங்கல் தொடர்பாக முன் விரோதம் இருந்து வந்ததாக கூறப்படுகிறது . செல்வக்குமார் தற்போது சத்யா பியூட்டி பார்லர் நடத்தி வரும் பாரதிதாசன் நகரில் குடியிருந்துகொண்டு பர்னிச்சர் கடை நடத்தி வருகிறார் . இந்தநிலையில் செல்வகுமார் சத்யாவின் பியூட்டி பார்லருக்குள் புகுந்து அவரை சரமாரியாக காலால் உதைத்து தாக்கினார் . கடந்த 4 மாதத்திற்கு முன்பு இந்த சம்பவம் நடந்துள்ளது . இது தற்போது வாட்ஸ்அப்பில் வைரலாக பரவி வருகிறது . தொலைக்காட்சிகளிலும் ஒளிபரப்பானது . இந்த சம்பவத்தை வாட்ஸ்அப் மற்றும் தொலைக்காட்சிகளில் பார்த்த பொதுமக்கள் அதிர்ச்சியடைந்தனர் . தி . மு . க . வினர் மத்தியிலும் இந்த காட்சி அதிர்ச்சியை ஏற்படுத்தியது . இதையடுத்த பெரம்பலூர் திமுக நிர்வாகி செல்வகுமார் கட்சியின் அடிப்படை உறுப்பினர் உள்ளிட்ட அனைத்து பொறுப்புகளில் இருந்தும் தற்காலிகமாக நீக்கப்படுவதாக திமுக பொதுச்செயலாளர் க . அன்பழகன் அறிவித்துள்ளார் . இந்த நிலையில் மு . க . ஸ்டாலின் வெளியிட்டுள்ள அறிக்கையில் , தனிப்பட்ட பிரச்சினைகள் , விருப்பு - வெறுப்புகள் இவற்றின் காரணமாக அடாவடியாக செயல்படும் போக்கினை தி . மு . க . அனுமதிக்காது என எச்சரிக்கை விடுத்துள்ளார் . ரவுடித்தனமாக செயல்படுவது , பெண்களிடம் வரம்பு மீறி நடப்பது , பொதுமக்களை அச்சுறுத்தும் வகையில் செயல்படுபவர் யாராக இருந்தாலும் , கட்சி விதிகளின்படி தண்டிக்கப்படுவார்கள் என்றும் அவர் எச்சரித்துள்ளார் .


தேனி மாவட்டத்தில் எம் . ஜி . ஆர் . நூற்றாண்டு விழா நடத்துவதாக கூறி ரூ . 10 லட்சம் வரை பணம் வசூலில் ஈடுபட்ட போலி நிருபர் ஒருவரை போலீசார் கைது செய்துள்ளனர் . மேலும் 3 பேரை போலீசார் தேடி வருகின்றனர் . முன்னாள் முதலமைச்சர் எம் . ஜி . ஆரின் நூற்றாண்டு விழா மாவட்ட தலைநகரங்களில் அரசு விழாவாக கொண்டாடப்பட்டு வருகிறது . காஞ்சிபுரம் , சேலம் , கடலூர் உள்ளிட்ட மாவட்டங்களில் எம்ஜி . ஆர் நூற்றாண்டு விழா கொண்டாடப்பட்டு வருகிறது . இந்த விழாவில் முதலமைச்சர் , துணை முதலமைச்சர் , அமைச்சர்கள் , மாவட்ட செயலாளர்கள் என பலர் பங்கேற்று வருகின்றனர் . அந்த வகையில் , தேனி மாவட்டத்தில் எம் . ஜி . ஆர் . நூற்றாண்டு விழா நாளை கொண்டாடப்பட உள்ளது . இந்த விழாவில் முதலமைச்சர் எடப்பாடி பழனிசாமி , துணை முதலமைச்சர் ஓ . பன்னீர்செல்வம் , அமைச்சர்கள் உள்ளிட்ட பலர் கலந்துகொள்ள உள்ளனர் . விழாவுக்கான ஏற்பாடுகள் நடத்தப்பட்டு வருகின்றன . நூற்றாண்டு விழா நடத்த உள்ளதாகவும் , துணை முதலமைச்சர் ஓ . பன்னீர்செல்வம் பங்கேற்பதாகவும் கூறி நோட்டீஸ் விநியோகம் செய்யப்பட்டு வந்தது . அரசு அதிகாரிகள் , அதிமுக பிரமுகர்கள் என பல்வேறு தரப்பிலும் நோட்டீஸ் விநியோகம் செய்யப்பட்டது . நோட்டீஸ் விநியோகம் செய்து இதுவரை 10 லட்சம் ரூபாய் வசூலித்துள்ளனர் . நூற்றாண்டு விழா நடத்துவதாக கூறி வசூல் செய்யப்பட்டது குறித்து துணை முதலமைச்சர் ஓ . பன்னீர்செல்வத்துக்கு தகவல் அளிக்கப்பட்டது . இந்த தகவலை அடுத்து , ஓ . பன்னீர்செல்வம் , இது குறித்து விசாரிக்க தேனி மாவட்ட போலீசாருக்கு உத்தரவிட்டார் . துணை முதலமைச்சரின் உத்தரவை அடுத்து , இது குறித்து போலீசார் தீவிரமாக விசாரணை நடத்திவந்தனர் . விசாரணையின்போது , எம் . ஜி . ஆர் . நூற்றாண்டு விழா நடத்துவதாக கூறி வசூல் வேட்டையில் ஈடுபட்ட ஒருவரை போலீசார் கைது செய்தனர் . போலீசார் அவரிடம் நடத்திய விசாரணையில் , அவரின் பெயர் குரு சீனிவாசன் என்பதும் , தன்னை நிருபர் என்று கூறிக் கொண்டு வசூல் வேட்டையில் ஈடுபட்டதும் தெரியவந்தது . இதையடுத்து , குரு சீனிவாசனை போலீசார் கைது செய்தனர் . தனக்கு உதவியாக வசூல் வேட்டையில் சாதிக்பாட்ஷா , செல்வராஜ் , ஜான்மணி ஆகியோர் ஈடுபட்டதாகவும் குரு சீனிவாசன் போலீசாரிடம் கூறினார் . இதையடுத்து சாதிக்பாட்ஷா , செல்வராஜ் , ஜான்மணிஆகியோரை தீவிரமாக தேடி வருகின்றனர் .


2019 உலக கோப்பைக்கு ஆப்கானிஸ்தான் அணி தகுதி பெற்றுள்ளது . அடுத்த ஆண்டு இங்கிலாந்து மற்றும் வேல்ஸில் கிரிக்கெட் உலக கோப்பை நடக்க இருக்கிறது . கடந்த ஆண்டு செப்டம்பர் மாதத்தில் ஐசிசி தரவரிசையில் , முதல் 8 இடங்களை பிடித்த சர்வதேச கிரிக்கெட் அணிகள் நேரடியாக உலக கோப்பையில் விளையாட தகுதி பெற்றன . அதன்படி , இந்தியா , தென்னாப்பிரிக்கா , ஆஸ்திரேலியா , இங்கிலாந்து , நியூசிலாந்து , பாகிஸ்தான் , இலங்கை , வங்கதேசம் ஆகிய அணிகள் உலக கோப்பைக்கு தகுதியான அணிகளாகி விட்டன . மீதமுள்ள இரண்டு அணிகளை தேர்வு செய்வதற்காக உலக கோப்பை தகுதி போட்டிகள் நடந்துவருகின்றன . இதில் , ஏற்கனவே வெஸ்ட் இண்டீஸ் அணி தகுதி பெற்றுவிட்ட நிலையில் , நேற்று அயர்லாந்தை வீழ்த்தியதன் மூலம் ஆப்கானிஸ்தான் அணியும் உலக கோப்பைக்கு தகுதிபெற்றுள்ளது . நேற்று நடந்த அயர்லாந்துக்கு எதிரான ஆட்டத்தில் 210 என்ற இலக்கை எட்டி , 5 விக்கெட் வித்தியாசத்தில் ஆப்கானிஸ்தான் அணி வெற்றி பெற்றது . அந்த அணியின் கேப்டனும் சிறந்த ஸ்பின் பவுலருமான ரஷீத் கான் , ஐசிசி பவுலிங் தர வரிசை பட்டியலில் இரண்டாவது இடத்தில் உள்ளார் . 19 வயதே ஆன ரஷீத் , அணியையும் சிறப்பாக வழிநடத்தி வருகிறார் . சிறப்பாக செயல்பட்டு வரும் ஆப்கானிஸ்தான் அணி , உலக கோப்பைக்குள் மேலும் வலுவாகி , உலக கோப்பையில் பிரதான அணிகளுக்கு சவால் விடுத்தால் கூட ஆச்சரியப்படுவதற்கில்லை .


ராகுல் காந்தி தனது ஓபனிங் இன்னிங்ஸில் டக் அவுட் ஆகியுள்ளார் என்று கலாய்த்திருக்கிறார் கோவா முதல்வரும் முன்னாள் ராணுவ அமைச்சருமான மனோகர் பாரிக்கர் . ராகுல் காந்தி கடந்த சனிக்கிழமை அன்றுதான் முறைப்படி காங்கிரஸ் கட்சியின் தலைவராகப் பொறுப்பேற்றுக் கொண்டார் . அவர் பொறுப்பேற்றதும் , சோனியா காந்தி தனது பொறுப்புகளை எல்லாம் ராகுலிடம் கொடுத்துவிட்டு , அவர்தான் இனிமேல் கட்சிப் பொறுப்பை கவனித்துக் கொள்வார் என்றும் , தாம் இனி இவற்றில் இருந்து விலகிக் கொண்டு ஓய்வு எடுக்கப் போவதாகவும் கூறியிருந்தார் . ஆனால் , ராகுல் காந்தி துணைத் தலைவர் ஆனது முதல் அவரால் ஒன்றும் பெரிதாக சாதிக்க முடியவில்லை . குடும்பச் சொத்து போல் கருதப் படும் உத்தரப் பிரதேச மாநிலத்திலுள்ள ரேபரேலி தொகுதியில் கூட தங்கள் செல்வாக்கை இழக்கும் நிலை வந்துவிட்டது . ராகுல் பொறுப்பேற்ற பின்னர் , நாடாளுமன்றத் தேர்தல் தொடங்கி , பின்னர் சில மாநிலங்களில் நடைபெற்ற தேர்தல்களிலும் காங்கிரஸ் கட்சி தோல்வியையே தழுவியது . அதன்பின்னர் ராகுல் எங்கு சென்றாலும் , அவரது ராசி என்று முத்திரை குத்தப் பட்டது . அவ்வப்போது ராகுலும் எதையாவது செய்து , செல்வாக்கை நிலை நாட்ட முயற்சி செய்வார் . ஆனாலும் அவருக்கு தோல்வியே கிடைத்து வருகிறது . இம்முறையும் , குஜராத் தேர்தலில் அவர் வெற்றி பெற்றுக் காட்டுவார் , மாநிலத்தில் ஆளும் பாஜக . , மீது மக்களுக்கு அதிருப்தி நிலவுகிறது , மத்திய அரசின் பொருளாதாரக் கொள்கைகள் மாநிலத்தில் உள்ள வர்த்தகர்களுக்கு பாதிப்பை ஏற்படுத்தியுள்ளது , எனவே காங்கிரஸின் வெற்றி சுலபம்தான் என்று கணக்குப் போட்டு , எல்லாவிதத்திலும் காங்கிரஸார் மாநிலத்தில் ரவுண்டு கட்டினார்கள் . ஆனால் , இன்றைய தேர்தல் முடிவுகள் என்னவோ , ராகுலுக்கு தோல்வியையே பரிசளித்திருக்கிறது . காங்கிரஸின் தலைவராகத் தேர்வுசெய்யப்பட்டு , முறைப்படி பொறுப்பேற்றுக் கொண்ட ராகுலுக்கு வாழ்த்து சொல்வதைக் கூட , முன்கூட்டியே முடித்து விட்டனர் காங்கிரஸார் . இன்று அவரை சந்தித்து வாழ்த்து சொன்னால் எப்படி ஆகுமோ என்ற நம்பிக்கையில் , ஞாயிற்றுக் கிழமையே , பெரும்பாலான காங்கிரஸாரும் வரிசை கட்டி நின்று , அவருக்கு வாழ்த்து தெரிவித்து விட்டனர் . குஜராத் மற்றும் ஹிமாசல் தோல்வியை வைத்துக் கொண்டு அவருக்கு வாழ்த்து சொன்னால் நன்றாக இருக்காது என்பதை முன்கூட்டியே கணித்திருந்தனர் காங்கிரஸார் என்பதுதான் இதில் சுவாரஸ்யம் . இன்றைய நாள் நாடாளுமன்ற கூட்டத் தொடர் தொடங்குகிறது . இன்றுதான் பெரும்பாலான எம் . பி . க்களும் தில்லியில் இருப்பர் . இருப்பினும் முந்திக் கொண்டு நேற்றே வந்து ராகுலுக்கு வாழ்த்து சொல்லிய அவர்களின் எதிர்பார்ப்புக்கு ஏற்றதுபோல் , பூஜ்ஜியத்துடன் தனது ராஜ்ஜியத்தை துவங்கியிருக்கிறார் ராகுல் ! அதைத்தான் , மனோகர் பாரிக்கரும் “அவரது ஓபனிக் இன்னிங்க்ஸில் அவர் ஜீரோ ரன் தான் எடுத்திருக்கிறார்” என்று கலாய்த்திருக்கிறார் .


வருமான வரி சோதனைக்குள்ளான அமைச்சர் விஜய பாஸ்கர் , அதற்கு தார்மீக பொறுப்பேற்று உடனடியாக பதவி விலக வேண்டும் என தமிழ் மாநில காங்கிரஸ் தலைவர் ஜி . கே . வாசன் தெரிவித்துள்ளார் . ஜெயலலிதா மறைவையடுத்து ஆர் . கே . நகர் தொகுதியில் வரும் 12 ஆம் தேதி இடைத் தேர்தல் நடைபெறுவதாக இருந்தது . ஆனால் பணப்பட்டுவாடா தொடர்பான குற்றசாட்டுகள் எழுந்ததால் தேர்தல் ஆணையம் இடைத் தேர்தலை ரத்து செய்து உத்தரவிட்டுள்ளது . இந்த தேர்தலில் ஓபிஎஸ் அணி சார்பில் போட்டியிட்ட வேட்பாளர் மதுசூனனை ஆதரித்து ஓபிஎஸ் உள்ளிட்டோர் தீவிர தேர்தல் பிரச்சாரத்தில் ஈடுபட்டிருந்தனர் . ஒரு நாள் ஓபிஎஸ் திடீரென தாமக தலைவர் ஜி . கே . வாசனை சந்தித்து தங்களுக்கு ஆதரவு தருமாறு கேட்டுக்கொண்டார் . அவர்து கோரிக்கையை ஏற்றுக்கொண்ட வாசன் , மதுசூதனனுக்கு ஆதரவாக தொகுதி முழுவதும் பிரச்சாரம் மேற்கொண்டார் . தற்போது தேர்தல் ரத்து செய்யப்பட்டுள்ள நிலையில் , சென்னையில் இன்று செய்தியாளர்களிடம் பேசிய வாசன் , வாருமான வரி சோதனைக்குட்படுத்தப்பட்ட அமைச்சர் விஜய பாஸ்கர் உடனடியாக பதவி விலக வேண்டும் என கேட்டுக் கொண்டார் . தேர்தல் ஆணையம் முதலில் இருந்தே விழிப்புணர்வுடன் செயல்பட்டிருக்க வேண்டும் எனவும் வாசன் வலியுறுத்தினார் . ஓபிஎஸ்சுடன் தொடர்ந்து கூட்டணியில் நீடிக்கப் போவதாகவும் , வழம் உள்ளாட்சித் தேர்தலில் இந்த கூட்டணியில் போட்டியிடப் போவதாகவும் தெரிவித்தார் .


நடிகர் சிவகார்த்திகேயன் , குறுகிய காலத்திலேயே சின்னத்திரையில் இருந்து வந்து வெள்ளித்திரையில் முன்னணி நடிகர் என்கிற உயரத்தை அடைந்தவர் . தற்போது இவரிடம் கதை சொல்லவும் , இவருடைய படத்தை தயாரிக்கவும் பலர் போட்டிபோடும் அளவிற்கு உயர்ந்துள்ளார் . இந்நிலையில் , தற்போது இவர் நயன்தாராவுடன் முதல் முறையாக இணைந்து நடித்துள்ள ' வேலைக்காரன் ' திரைப்படம் விரைவில் வெளியாக உள்ளது . இந்த படம் குறித்து பேசிய சிவா . . . முதல் முறையாக சமுதாய அக்கரைக்கொண்ட இந்த படத்தில் நடிப்பது தனக்கு பெருமையாக உள்ளது என்றும் கண்டிப்பாக இந்தப்படம் தனி ஒருவன் போல் இயக்குனர் மோகன் ராஜாவிற்கு மிக பெரிய வெற்றி படமாக அமையும் என்று கூறினார் . மேலும் நயன்தாரா இந்த படத்தில் மிகவும் சிறப்பாக நடித்துள்ளார் , ஒரு ஆணுக்கு பின் எப்படி தைரியமான பெண்ணாக இருக்க முடியும் என்கிற கதாபாத்திரத்தில் சிறப்பாக பிரதிபலித்துள்ளதாக தெரிவித்தார் . இதைதொடர்ந்து , செய்தியாளர்கள் . . . நடிகர்கள் அரசியலுக்கு வருவது குறித்து இவரிடம் கேட்டதற்கு , நடிகர்கள் அரசியலுக்கு வருவது அவரவர் தனி மனித உரிமை . மக்களுக்கு நல்லது செய்யவேண்டும் என நினைப்பவர்கள் யார்வேண்டுமானாலும் அரசியலுக்கு வரலாம் என கூறினார் . தொடர்ந்து நீங்கள் அரசியலுக்கு வருவீர்களா என கேள்வி எழுப்பியதற்கு அரசியலுக்கு வருவது குறித்து இன்னும் யோசிக்க வில்லை என தெரிவித்தார் . மேலும் பல நாட்களாக தனுஷ் மற்றும் சிவகார்த்திகேயன் இருவருக்கும் சண்டை இருப்பதாக கூறபடுவது பற்றி கேள்வி எழுப்பியதற்கு , தனக்கும் தனுஷுக்கும் எந்த சண்டையும் இல்லை எப்போதும் போல் நண்பர்கள் தான் என கூறினார் .


இஸ்ரோ விஞ்ஞானி நம்பி நாராயணனாக நடித்து , அடிசனல் இயக்குநர் அவதாரமும் எடுத்திருக்கும் மாதவனின் ‘ராக்கெட் - த நம்பி எஃபெக்ட்’ படத்தை என் அனுமதியில்லாமல் ரிலீஸ் பண்ணமுடியாது . இப்படத்துக்கு தடைகேட்டு விரைவில் வழக்கு தொடுக்கவிருக்கிறேன்’ என்று சிவகாசி தீபாவளி ராக்கெட்டை ஏவுகிறார் பூ’ , களவாணி’ படங்களின் இசையமைப்பாளர் எஸ் . எஸ் . குமரன் . இஸ்ரோ ராக்கெட்டுக்கும் சிவகாசி ராக்கெட்டுக்கும் என்னய்யா சம்பந்தம் என்று குழம்புகிறவர்களுக்காக குமரனின் ஸ்டேட்மெண்ட் இதோ . . . ’இருபது ஆண்டுகளுக்கு முன்பே நம்பி நாராயணனின் வாழ்க்கை கதையை தொலைக்காட்சி தொடராக தயாரித்திருந்தேன் . சுமார் 20 எபிசோடுகள் வரைக்கும் பெரும் பொருட் செலவில் எடுக்கப்பட்ட அந்த தொடர் , பல்வேறு சட்ட சிக்கல்களின் காரணமாக வெளியிட முடியாத சூழ்நிலை ஏற்பட்டது . நம்பி நாராயணனின் முழு சம்மதத்துடன் எடுக்கப்பட்ட அந்த தொடரினால் எனக்கு ஏராளமான பொருள் நஷ்டம் . பல்வேறு சிக்கல்களை சந்தித்து நான் மீண்டு வந்திருக்கிறேன் . இந்தப்படத்தை துவங்குவதற்கு முன்பே , என் நிலை குறித்து நான் மாதவனிடம் தெரிவித்த போதும் அவர் பிடிவாதமாக இந்தப் படத்தில் நடித்து முடித்திருப்பது கண்டிக்கத்தக்கது . இந்த நிலையில் என் சம்மதம் இல்லாமல் நடிகர் மாதவன் நம்பி நாராயணனின் வாழ்க்கை கதையை படமாக எடுப்பது நியாயம் இல்லை . எனவே அவர் மீதும் இயக்குநர் மற்றும் தயாரிப்பு நிறுவனத்தின் மீதும் வழக்கு தொடர முடிவெடுத்திருக்கிறேன்’ என்கிறார் குமரன் .


ஆஸ்திரேலியாவில் முதன்முறையாக டெஸ்ட் தொடரை வென்று இந்திய அணி வரலாற்று சாதனை படைத்தது . டெஸ்ட் தொடரை இழந்த ஆஸ்திரேலிய அணி ஒருநாள் தொடரையாவது வெல்லும் முனைப்பில் உள்ளது . இந்தியா - ஆஸ்திரேலியா இடையேயான 3 போட்டிகள் கொண்ட ஒருநாள் தொடரின் முதல் போட்டி சிட்னியில் நாளை நடக்கிறது . இந்த போட்டிக்கான ஆஸ்திரேலிய அணி அறிவிக்கப்பட்டு விட்டது . ஆனால் இந்திய அணி ஆடும் லெவன் வீரர்களை இன்னும் அறிவிக்கவில்லை . ஸ்மித் மற்றும் வார்னர் இல்லாமல் தவித்துவரும் அந்த அணி , ஒருநாள் போட்டிகளிலும் தொடர்ந்து தோல்விகளை சந்தித்துவருகிறது . அந்த அணி கடைசியாக ஆடிய 20 போட்டிகளில் 3ல் தான் வென்றுள்ளது . உலக கோப்பை நெருங்கிவிட்ட நிலையில் , அணியை வலுப்படுத்துவதற்காக இந்தியாவுக்கு எதிரான தொடரில் சில முயற்சிகளை செய்கிறது ஆஸ்திரேலிய அணி . அலெக்ஸ் கேரி தொடக்க வீரராக களமிறங்க உள்ளார் . அதேபோல 8 ஆண்டுகளுக்கு பிறகு அந்த அணியின் வேகப்பந்து வீச்சாளர் பீட்டர் சிடில் மீண்டும் ஆஸ்திரேலிய அணியில் ஆட உள்ளார் . இவ்வாறு பல பரிசோதனை முயற்சிகளை இந்தியாவுக்கு எதிராக மேற்கொள்கிறது ஆஸ்திரேலிய அணி . ஆஸ்திரேலிய அணி , அணியை செட் செய்வதற்கே போராடிவரும் நிலையில் , இந்திய அணியோ வலுவான பேட்டிங் மற்றும் பவுலிங்குடன் களமிறங்குகிறது . ரோஹித் , தவான் , கோலி என இந்திய டாப் ஆர்டர்கள் வலுவாக உள்ளது . கோலியும் ரோஹித்தும் தான் உலகின் டாப் 2 பேட்ஸ்மேன்கள் . ரோஹித் , கோலி ஆகிய இருவருமே களத்தில் நிலைத்துவிட்டால் பெரிய இன்னிங்ஸ் ஆடக்கூடியவர்கள் . தவான் பெரிய இன்னிங்ஸ் ஆடாவிட்டாலும் ஆடும் சில ஓவர்களில் அதிரடியாக ஆடி ஆட்டத்தையே புரட்டி போட்டு விடுவார் . புவனேஷ்வர் குமார் , ஷமி , கலீல் அகமது என வேகப்பந்து வீச்சும் , குல்தீப் , சாஹல் என ஸ்பின் பவுலிங்கும் சிறப்பாகவே உள்ளது . எனவே இந்திய அணியை எதிர்கொண்டு வெல்வது தற்போதைய ஆஸ்திரேலிய அணிக்கு சாதாரண காரியம் அல்ல . இந்நிலையில் , இந்தியாவுடனான ஒருநாள் தொடர் குறித்து பேசிய ஆஸ்திரேலிய கேப்டன் ஆரோன் ஃபின்ச் , கடந்த ஓராண்டாக கோலி , தவான் , ரோஹித் ஆகிய மூவரும் அபாரமாக ஆடி வருகின்றனர் . அவர்கள் தான் பெரும்பாலான பந்துகளை ஆடி அதிக ரன்களை குவிக்கின்றனர் . மூவருமே களத்தில் நிலைத்துவிட்டால் பெரிய இன்னிங்ஸ் ஆடிவிடுவார்கள் . அதன்பிறகு அவர்களை வீழ்த்துவது கடினமாகிவிடும் . எனவே அவர்களை விரைவில் வீழ்த்த வேண்டியது அவசியம் என ஃபின்ச் தெரிவித்துள்ளார் .


இந்தியா - ஆஸ்திரேலியா இடையே அடிலெய்டில் நடந்த முதல் டெஸ்ட் போட்டியில் இந்திய அணி வெற்றி பெற்று 4 போட்டிகள் கொண்ட டெஸ்ட் தொடரில் 1 - 0 என முன்னிலை வகிக்கும் நிலையில் , இரண்டாவது டெஸ்ட் போட்டி பெர்த்தில் நடந்துவருகிறது . இந்த போட்டியில் வென்று 2 - 0 என முன்னிலை வகிக்கும் முனைப்பில் இந்திய அணியும் , இந்த போட்டியில் வென்று 1 - 1 என தொடரை சமன் செய்யும் முனைப்பில் ஆஸ்திரேலிய அணியும் களம் கண்டன . இந்தியா - ஆஸ்திரேலியா இடையே பெர்த்தில் நடந்துவரும் இரண்டாவது டெஸ்ட் போட்டியில் முதலில் பேட்டிங் செய்த ஆஸ்திரேலிய அணி முதல் இன்னிங்ஸில் 326 ரன்களையும் இந்திய அணி 283 ரன்களையும் எடுத்தது . 43 ரன்கள் முன்னிலையுடன் இரண்டாவது இன்னிங்ஸை ஆடிய ஆஸ்திரேலிய அணி 243 ரன்கள் எடுத்தது . 287 ரன்கள் என்ற இலக்குடன் இரண்டாவது இன்னிங்ஸை தொடங்கிய இந்திய அணியின் தொடக்க வீரர் ராகுல் முதல் ஓவரிலேயே ஸ்டார்க்கின் பந்தில் கிளீன் போல்டாகி ரன் ஏதும் எடுக்காமல் வெளியேறினார் . இவரை தொடர்ந்து புஜாராவும் 4 ரன்களில் அவுட்டாகி அதிர்ச்சியளித்தார் . இதையடுத்து கோலியும் முரளி விஜயும் பார்ட்னர்ஷிப் அமைத்து ஆடினர் . ஆனால் இந்த ஜோடியும் நீண்டநேரம் நிலைக்கவில்லை . கோலியையும் முரளி விஜயையும் வீழ்த்தி ஆஸ்திரேலிய அணியின் பக்கம் போட்டியை திருப்பினார் நாதன் லயன் . அதன்பிறகு ரஹானேவுடன் ஹனுமா விஹாரி ஜோடி சேர்ந்தார் . விக்கெட்டுகள் சரிந்ததால் ஆக்ரோஷமாக அடித்து ஆடிய ரஹானே , சற்று நம்பிக்கையளித்தார் . ஆனால் அவரும் ஹேசில்வுட்டின் பந்தில் அடித்து ஆட முயன்று பாயிண்ட் திசையில் கேட்ச் கொடுத்து ஆட்டமிழந்தார் . இதையடுத்து ஹனுமா விஹாரியுடன் ரிஷப் பண்ட் ஜோடி சேர்ந்து ஆடிவருகிறார் . ஹனுமா விஹாரி எந்தவித பதற்றமும் இல்லாமல் நிதானமாகவும் தெளிவாகவும் ஆடிவருவது இந்திய அணிக்கு நம்பிக்கையளிக்கும் வகையில் இருக்கிறது . நான்காம் நாள் ஆட்டநேர முடிவில் இந்திய அணி 5 விக்கெட் இழப்பிற்கு 112 ரன்கள் எடுத்துள்ளது . ஹனுமா விஹாரி 24 ரன்களுடனும் ரிஷப் பண்ட் 9 ரன்களுடனும் களத்தில் உள்ளனர் . இந்திய அணியின் வெற்றிக்கு இன்னும் 175 ரன்கள் தேவை . கடைசி நாளில் ஆஸ்திரேலிய பவுலர்கள் பவுலிங்கில் கடும் நெருக்கடி கொடுப்பர் . மேலும் இந்திய அணிக்கு பெரும் அச்சுறுத்தலாக இருக்கும் நாதன் லயனும் சுழலில் மிரட்டுவார் என்பதால் கடைசி நாளில் பேட்டிங் ஆடுவது இந்திய அணிக்கு சவாலான காரியம் தான் . அதிலும் முக்கியமான பேட்ஸ்மேன்களை இழந்துவிட்ட நிலையில் , ஹனுமா விஹாரி மற்றும் ரிஷப் பண்ட் ஆகியோரின் கைகளில்தான் போட்டி உள்ளது . தோல்வியை தவிர்க்க இந்திய அணி போராடும் . அதேநேரத்தில் போட்டி ஆஸ்திரேலியாவின் பக்கமே உள்ளதால் , அந்த அணி கூடுதல் நம்பிக்கையுடனும் உத்வேகத்துடனும் பந்துவீசும் என்பதால் இந்திய அணி வெற்றி பெறுவது மிகவும் கடினம் .


ஹரியையும் சாமி ஸ்கொயர் படத்தையும் தாறுமாறாக விமர்சித்திருக்கும் முகநூலில் ஒருவர் பதிவிட்ட அந்த விமர்சனம் இதோ . . சாமி 2 ஒரு நுண் அரசியலின் உச்சம் . . . ஆளும் வர்க்கம் எப்போதும் சட்டங்களாலும் ஆயுதங்களாலும் மட்டுமே தன்னை நிலை நிறுத்திக் கொள்வதில்லை . அது கலை இலக்கிய பண்பாட்டு செயல்களின் வழியாகவும் தன்னை நிலைநிறுத்திக் கொள்கிறது . கிராம் சியின் வார்த்தைகளில் சொல்ல வேண்டுமானால் , அது தான் ஆளுவதற்கான ஒப்புதலை , தான் ஆளப்படுவதற்கான ஒப்புதலை வெகு மக்களிடம் இருந்து பெற்றுக் கொள்கிறது . இவை சாதரண கூற்று அன்று . இதுதான் நுண் அரசியலின் உச்சம் . இது கமர்சியல் சினிமா என்றோ , மசாலா படம் , ஹீரோயிச படம் அறிவு ஜீவிகளால் விளக்கப்படும் வெகுஜன சினிமா என்று வகைப்படுத்திவிட்டு எளிதாக சென்று விடுவது அபத்தமே . சாரம்சத்தில் அத்தனை சினிமாக்களுமே அரசியல் சினிமாக்கள்தான் . அவை ஆளுகின்ற அரசியலை பற்றி பேசவிடாத அல்லது அவற்றை பேசாமல் திசை திருப்புகின்ற சினிமாக்கள் ; மற்றொரு வகை அரசியலை நேரடியாக பேசுகின்ற சினிமாக்கள் என பேராசிரியர் சதீஸ் பகதூர் கூறுகிறார் . சாமி 2 நுண் அரசியல் பேசி வெகுஜன மக்களை திசைதிருப்பும் வேலையாக தெளிவாக செய்துள்ளது . அந்த வகையில் , இது முதலில் அரசியல் படம் என்பதை தெளிவுபடுத்து விரும்புகிறேன் . நல்ல படங்களை கொண்டாடி தீர்க்கிற அதே வேளையில் , தீய சினிமாக்களை இனம் காட்டுவதும் முக்கியம்னு நினைக்கிறேன் . படத்தின் முதல் காட்சியே சாதி சண்டையில் கொப்பளிக்கிற கலப்பு திருமண , காதல் பிரச்சனையில் துவங்குகிறது . நாயகன் அத்தனை பேரையும் பந்தாடிவிட்டு வசனத்திற்கு வருகிறார் . 200 வருசத்திற்கு முன்னாடி உங்களையே கோயிலுக்கு விட மாட்டாங்க , இப்ப நீங்க இவுங்கள விட மாட்டிங்களா ? உங்களையும் கோயிலுக்குள் விட்டவங்க மாறிட்டாங்க . ஆனால் நீங்க இன்னும் மாறல . . . மாறுங்கடா ? என அந்த வசனம் முடிகிறது . உயர் சாதிக்காரர் உயர்ந்த குணத்துடன் திருந்தி விட்டார்களாம் . இடைப்பட்டவர்கள் தான் சாதிவெறி புடுச்சு அலையுறாங்களாம் இப்படித்தான் துவங்குது சாமியின் ஸ்லோகம் . அப்புறம் ஒரு காட்சி , சாதியை மறுக்கிற மாதிரி பேசுகிற கதாநாயகன் , தன்னோட தாத்தா , உங்க அப்பன் என்ன சாதின்னு தெரியாதுன்னு இழிவுபடுத்தும்போது , அதை சாதரணமாய் கடப்பது எப்படி ? அப்பன் ஆறுச்சாமி இட்லியில் பீர் ஊற்றி சாப்பிடுவதும் , மகன் ராம்சாமி மோர் ஊற்றி சாப்பிடுவதும் , அவ்விடத்தில் என்ன சாதின்னு கேட்கும்போது இப்ப எல்லாம் எவன்யா சாதி பாக்குறான் . . . என்று சொல்லிவிட்டு டான்ஸ் ஆடப் போவது அயோக்ய தனத்தின் உச்ச சாட்சிகள் அந்த காட்சிகள் . காலா படத்தில ரஜினியை வச்சு ரஞ்சத்தின் அரசியலுக்கும் காரணம் உண்டு . அதுபோலவே கவிதாலயா நிறுவனம் . விக்ரம வச்சு அரசியல் பேசுவதற்கும் காரணம் உண்டுங்க . சமீபகால தமிழ் தேசிய அரசியலை கிண்டல் செய்வதில் தொடங்கி கிளைமாக்சில் 10 தலை ராவண பிச்சை கறுப்புச் சட்டை உடுத்தி , அடி வாங்கி சாவது வரை காக்கி - காவி - கறுப்புக்கும் உண்டான மோதலாக சித்திரிப்பதே ஒரு மசாலா படத்தின் நுண் அரசியலின் உச்சம் தாங்க . அதிலும் வில்லன் ராவண பிச்சை பேசும் வசனம் ஒன்று " நாங்களெல்லாம் பிறவி கெட்டவங்கடானு சொல்றான் ; இது எந்த உளவியலின் உச்சம் ? ஆக பிறப்பின் அடிப்படையில் தான் குணம் தீர்மானிக்கபடுதுன்னு தெளிவாக சொல்றாள் சாமி 2 இலங்கையில் எவ்வளவோ உயிர்ப்பலி , இன அழிப்பு நடந்த பிறகும் ராவண வம்சம் அரக்கர்களே என்றும் அங்கும் ரவுடித்தனம் செய்யும் ராவண பிச்சையை ஒழுக்க கேட்டின் குறியீடாக்கி , திருநெல்வேலியும் வந்து நான் பத்து தலை ராவணன் தான்னு பேச வைக்கும் சூத்திரம் தான் என்ன ? நவீன சூத்திரனை நிறுவத்தானா ? ஒரு பாடல் காட்சி அதன் பின்னனியில் ஆடுபவர்கள் குறிப்பாய் துப்புரவுத் தொழிலாளிகளாய் துடைப்பத்தோடு ஆடும் அத்தனை பேரின் உடையும் நீலம் . . . என்ன தான் சொல்ல வர்றீங்க ஹரி ? அடுத்து சிலை அரசியல் கிட்டத்தட்ட அண்ணா உருவில் கையை நீட்டியபடி பெருமாள் பிச்சையின் சிலை . தீமையின் குறியீடாக சித்திரிக்கப்பட்டு தூக்கி எரியப்படுகிறது . சாதி கலவரத்தை தூண்ட மாற்றாக மந்திரமூர்த்தி ( அதாவது சத்தியமூர்த்தி ) உண்மையான தியாகி சிலை சிதைக்கப்படுவதாக வருகிறது . இவர் உண்மையான தியாகி என நாயகனும் வழி வகுக்கிறார் , வழிபடுகிறார் . இது ஹரியின் வசனங்களா ? அல்லது ஹரிஹரன்களின் திட்டமா ? நிஜ ரஜினியன் போலீஸ் பாசம் முழுக்க விக்ரமில் வெளிப்படுகிறது . தேசியத்தில் உருகுவதும் காக்கியை சிறிது கிழித்தவுடன் பூணூல் முதற்கொண்டு தீப்பற்றி எரிவதும் கோபம் கொப்பளிக்க கறுப்புச் சட்டைக்காரன் , ராவண பிச்சையை உதைப்பதும் ஒரு கமர்சியல் படத்தில் எப்படி இத்தனை அரசியல் ? உச்சபட்சமாய் ஜனாதிபதி ( ரப்பர் ஸ்டாம் பின் ) அதிகாரம் பெரிதென்று நாயகன் பிதற்றுவதும் , ஸ்டேட்டில் கவர்னர்தான் பெரிய பிஸ்தா எனக் காட்டி நாயகனை டிரான்ஸ்பர் ஆக தடுப்பதும் அட அட ஆட்டின் தாடி தான் நிகழ்கால தமிழக அரசியலை தீர்மானிககிறது என்பதை அழகா அழகா சொல்றா இந்த சாமி . காமெடியிலும் சூரியை வைத்து பார்ப்பன மொழிகள் முற்போக்கு முகமூடி போட்டு நிற்கின்றன . அவாள் என்பதும் அவன் என்பதும் எனத் தொடங்கி நுண் அரசியல் வாய்விட்டு சிரிக்க அல்ல அது மூளை விட்டு சிந்திக்க வேண்டிய காட்சிகள் அவை ? ஜெய் ஹிந்த் சொல்லும் காமெடியிலும் அரசியலே . நேரடி அரசியல் பேசிய காலங்கள் , வரும் காலகட்டத்தில் வெகுஜன மயக்கம் தந்து மசால பட வடிவில் சாமி 2க்களும் வரும் என்பது புரியாவிடில் ஈ . வெ . ராமசாமியின் அரசியல் நசுங்கும் . ராம் ஸ்வாமிகளின் அரசியல் வெல்லும் என்பது திண்ணம் . சினிமா கலாரசிகர்களே மற்றபடி திரைப்படத்தில் சத்தம் இல்லாமல் எதுவும் இல்லை . எடிட்டிங்கின் பரபரப்பு வழக்கமான லாஜிக் அற்ற மோதல்கள் . பெண்மையை இழிவுபடுத்தி அரையும் பிற்போக்குகள் . அந்த நாயகனையே காதலிக்கும் வழக்கமான காதல் வழுக்கல்கள் . . இசைவற்ற குத்துப்பாடல்கள் . ஹீரோயிச மனநோயை பரப்பும் உடல் மொழிகள் என எல்லாமே வணிக பேராசையின் உச்சமும் நுண் அரசியலின் மிச்சமுமாக ஊசிப்போன தயிர்சாதத்தை , வெள்ளை அல்வா என கிண்டி கொடுக்கிறார்கள் . தியேட்டரில் வழக்கம்போல் சிந்தனை மலடுகள் வாய் பிளந்து விசில் அடிக்கின்றன . . . இளிக்கின்றன . சிந்திப்போர்க்கு பகுத்தறிவு மூளை விழிக்கின்றன . . சுருங்கச்சொல்ல வேண்டுமானால் H . ராஜாவுக்கு IPS அதிகாரம் கொடுத்தால் என்னவெல்லாம் பேசுவாரோ . . . எதையெல்லாம் செய்வாரோ . . . அதையெல்லாம் விக்ரம் செய்துள்ளார் அவ்வளவே . இனி கழுத்துல சுடமாட்டேன் மண்டையில சுடுவேன் என்பதும் கோர்ட்டாவது மயிராவது என்பது மாதிரி மனுசனாவது மயிராவது என திரையில் வில்லன் பேசுகிறான் . நிஜத்துல வில்லன் யாரு ? கதாநாயன் யாரு ? என்று நான் சொல்ல தேவையில்ல . அது நாட்டுக்கே தெரியும் . மொத்தத்தில் ராம் சாமிகளுக்குள் சுப்ரமணிய சுவாமிகள் இருக்கலாம் . ஜாக்கிரதை சினிமா பக்தர்களே . . . இவ்வாறான அந்த விமர்சனம் ஹரியின் மொத்த எண்ணத்தையும் தோலுரித்து காட்டி இருக்கின்றன .


மேட்ரிமோனியல் மூலம் திருமண மோசடியில் ஈடுபட்ட நடிகை ஸ்ருதி , தன்னை மிரட்டிய இளைஞரின் வீடியோவை வெளியிட்டார் . கோவை பாப்பநாயக்கன்பாளையம் தனலட்சுமி நகரை சேர்ந்த இளம் நடிகை ஸ்ருதி , வசதிபடைத்த இளைஞர்களிடம் திருமண ஆசைகாட்டி கோடிக்கணக்கான ரூபாய் மோசடி செய்ததாக குற்றஞ்சாட்டப்பட்டுள்ளது . வெளிநாட்டில் பணிபுரியும் சென்னை , கடலூர் , நாகப்பட்டினம் , கோவையைச் சேர்ந்த இளம் மென்பொறியாளர்களை மேட்ரிமோனியல் இணையதளம் மூலம் தொடர்பு கொண்ட நடிகை ஸ்ருதி , அவர்களைத் திருமணம் செய்துக் கொள்வதாகக் கூறி , ரூ . 2 கோடிக்கும் மேல் மோசடி செய்துள்ளதாக கூறப்படுகிறது . இது தொடர்பான புகாரில் நடிகை ஸ்ருதி , அவரது வளர்ப்புத் தந்தை பிரசன்னா வெங்கடேசன் , தாய் சித்ரா , சகோதரர் சுபாஷ் ஆகியோரை காவல்துறையினர் கைது செய்தனர் . சிறையில் இருந்து ஜாமீனில் வெளிவந்த அவர் , சிறைத்துறை அதிகாரிகள் தன்னை பாலியல் ரீதியாக துன்புறுத்தியதாகவும் , நிர்வாணமாக நிற்கவைத்து கேவலப்படுத்தியதாகவும் , அடுக்காக புகார் கூறினார் . மேலும் , தன் மீது பண மோசடி புகார் செய்த நபர் தன்னை காதலிக்க வலியுறுத்தி , தற்கொலை மிரட்டல் விடுத்த வீடியோக்களையும் நடிகை ஸ்ருதி வெளியிட்டுள்ளார் . அந்த இளைஞரை திருமணம் செய்து கொள்ளாத காரணத்தினாலேயே , அவர் தன்மீது பொய்ப் புகார் அளித்துள்ளதாகவும் நடிகை ஸ்ருதி கூறியுள்ளார் . இது தொடர்பாக செய்தியாளர்களுக்கு பேட்டியளித்த நடிகை ஸ்ருதி , தன் மீது பண மோசடி புகார் அளித்த அமுதன் என்ற இளைஞர் தன்னை எப்படியெல்லாம் போலியாக மிரட்டினார் என்ற வீடியோக்களை வெளியிட்டார் . அந்த வீடியோவில் , ஸ்ருதி தன்னை காதலிக்காவிட்டால் , கழுத்தை அறுத்து தற்கொலை செய்து கொள்வேன் என்றும் , தன்னைத் தானே செருப்பால் அடித்துக் கொண்டும் இளைஞர் அமுதன் காணப்படுகிறார் . அந்த இளைஞரை தான் திருமணம் செய்து கொள்ள மறுத்ததால் , தன் மீது பண மோசடி செய்ததாக , பொய் புகார் அளித்துள்ளார் என்று கூறிய நடிகை ஸ்ருதி , சிறையில் இருந்த காவலர்களையும் கடுமையாக சாடினார் . தன் மீதான வழக்குகளை சட்டப்படி சந்திப்பேன் என்று கூறிய ஸ்ருதி , தன்னை பாலியல் ரீதியாக துன்புறுத்திய காவல்துறையினர் மீதும் புகார் அளிக்க இருப்பதாக தெரிவித்துள்ளார் .


எனக்கு 1000 கோடிக்கு மேல் சொத்து உள்ளது . அதனால் எனக்கு வாழ்க்கையில எந்த பிரச்சனையும் இல்லை . ரோபோ மாதிரி என்னால் வேலை செய்ய முடியாது என பேசி வீடியோ ஒன்றை வெளியிட்டுள்ளார் சிம்பு . சிம்பு படப்பிடிப்பிற்கு எப்போதும் லேட்டாக தான் வருவார் என்ற பிம்பத்தை தவிடு பொடியாக்கி , மணிரத்னம் இயக்கத்தில் ' செக்க சிவந்த வானம் ' படத்தில் எந்த , பிரச்சனை இல்லாமல் நடித்து முடித்துள்ளார் . இந்நிலையில் , இது குறித்து பேசிய வெளியிட்டுள்ள வீடியோவில் . . . " செக்கச் சிவந்த வானம் ' படத்தின் படப்பிடிப்பு நல்லபடியாக முடிந்துவிட்டது . அதற்கு மணிரத்னமுக்கு நன்றியை தெரிவித்துக் கொள்கிறேன் . இவர் இயக்கத்தில் நடித்தது சிறந்த அனுபவமாக இருந்தது . “அஞ்சலி” படம் பார்த்து இவருடைய இயக்கத்தில் நடிக்க வில்லை என நான் வருத்தப்பட்டேன் . நம்மால் மணிரத்னம் இயக்கத்தில் நடிக்க முடியாது என்று நினைத்தேன் . ஆனால் , மணிரத்னம் எனக்கு வாய்ப்பு கொடுத்தார் . இந்த படத்தில் நடிக்க கூடாது என்று பல பிரச்சனைகள் தடைகள் வந்தாலும் , அதையும் தாண்டி என் மேல் நம்பிக்கை வைத்தார் . அவருக்கு பெரிய நன்றி . படத்தில் நடித்த அனைவருக்கும் நன்றி . நான் வேலையை சரியாக செய்வதில்லை என்று எப்பவும் ஒரு குற்றச்சாட்டு இருந்துக் கொண்டே இருக்கிறது . நான் என் வேலையை மிகவும் நேசிக்கிறேன் . நான் பிறந்ததிலிருந்தே சினிமாவில தான் இருக்கிறேன் . அதை விட்டா வேற எதுவும் தெரியாது . எனக்கு 1000 கோடிக்கு மேல் சொத்து உள்ளது . அதனால் எனக்கு வாழ்க்கையில எந்த பிரச்சனையும் இல்லை . ரோபோ மாதிரி என்னால் வேலை செய்ய முடியாது என இவ்வாறு கூறியுள்ளார் .


தகுதி நீக்கம் செய்யப்பட்ட தினகரன் ஆதரவு எம் . எல் . ஏ . வும் முன்னாள் அமைச்சருமான செந்தில் பாலாஜி கடந்த இரு தினங்களுக்கு முன்பாக திமுகவில் தனது சகாக்களின் படையோடு திமுகவில் இணைந்தார் . ஆதரவாளர்களுடன் சிம்பிளாக கட்சியில் இணைந்துவிட்டு , கரூரில் தலைவரை வெச்சு ஒரு பிரமாண்ட கூட்டம் கூட்டம் நடத்திடலாம் , அது வெறும் கூட்டமாக இருக்கக்கூடாது மாநாடு மாதிரி பிரமாண்டமாக இருக்கணும் , தாறுமாறா மிரட்டணும் , நாம் நடத்தும் இந்த கூட்டம் தமிழகமே திரும்பிப் பார்க்கணும் அப்படியான ஒரு விழாவா இருக்கணும் என தனது ஆதரவாளர்களுக்கு சொல்லியிருக்கிறாராம் . செந்தில் பாலாஜியின் இந்த அதிரடி உத்தரவை அடுத்து தந்து ஆதரவாளர்கள் அடுத்த கட்டப் பணிகளில் தீவிரமாக இறங்கியுள்ளனர் . அதுமட்டுமல்ல , நடக்கப்போகும் இந்த இந்த பிரமாண்ட கூட்டம் கரூர் மாவட்டத்தில் அமைச்சர் விஜயபாஸ்கர் , மற்றும் துணை சபாநாயகர் தம்பி துரை இருவருக்கும் டஃப் பைட் கொடுக்கவே இந்த ஏற்பாடு என சொல்லப்படுகிறது . இந்நிலையில் , செந்தில் பாலாஜி தனது ஆஸ்தான ஜோதிடரிடம் இது சம்பந்தமாகப் பேச , அவரும் , நல்ல முகூர்த்த நாட்களை குறித்துக் கொடுத்துள்ளாராம்’ , இதனையடுத்து , ஸ்டாலினிடம் எந்த தேதியில் கூட்டம் நடத்தலாம் என கேட்டுள்ளதாக தெரிகிறது . ஸ்டாலின் ஒரு தேதியை சொன்னதும் , பிரமாண்ட விழாவிற்கான ஏற்பாடு தீவிரமடையும் என சொல்லப்படுகிறது . ஏற்கனவே ஜோதிடர் குறித்துக் கொடுத்த அதே நாளில் திமுகவில் இணைந்தார் . இந்த பிரமாண்ட விழாவில் , செந்தில் பாலாஜியை கரூர் மாவட்டச் செயலாளராக அறிவிக்க வாய்ப்புள்ளதாக தெரிகிறது . கொங்கு மண்டலத்தில் திமுக பலவீனமாகவே இருக்கிறது . அதைச் சரிசெய்து திமுகவின் வலிமையைக் கூட்ட நினைக்கும் செந்தில் பாலாஜி , அதற்கான செலவுகளையும் ஏற்றுக்கொள்கிறேன் என திமுகவில் இணைவதற்கு முன்பே சொல்லியிருந்ததால் , கொங்கு மண்டலத்தில் இனி பாலாஜி கொடியே பறக்கும் என சொல்கிறார்கள் .


மத்திய அரசு கொண்டு வந்த பயிர் பாதுகாப்பு உள்ளிட்ட விவசாயிகள் நலன் திட்டத்தை தமிழக அரசு விவசாயிகளிடம் கொண்டு சேர்க்கவில்லை எனவும் , தமிழக விவசாயிகள் பற்றி ஆளும் கட்சிக்கு சிறிதும் அக்கறை இல்லை எனவும் மத்திய இணை அமைச்சர் பொன் . ராதாகிருஷ்ணன் தெரிவித்துள்ளார் . வறட்சி நிவாரணம் , வங்கி கடன் தள்ளுபடி உள்ளிட்ட பல்வேறு கோரிக்கைகளை வலியுறுத்தி மத்தியில் தமிழக விவசாயிகள் 41 நாட்களாக போராட்டம் நடத்தினர் . பின்னர் , அதே கோரிக்கைகளை வலியுறுத்தி தமிழகம் முழுவதும் முழு அடைப்பு போராட்டமும் நடைபெற்றது . இதை மத்திய அரசும் மாநில அரசும் கண்டுகொள்ளவில்லை குற்றசாட்டுகள் எழுந்தன . இதனிடையே மத்திய அரசை விமர்சிக்க வேண்டாம் என முதலமைச்சர் எடப்பாடி பழனிசாமி நேற்று நடந்த அமைச்சரவை கூட்டத்தில் வலியுறுத்தினார் . இந்நிலையில் , இன்று மத்திய அமைச்சர் பொன் . ராதாகிருஷ்ணன் செய்தியாளர்களை சந்தித்தார் . அப்போது அவர் பேசியதாவது : மத்திய அரசு கொண்டு வந்த பயிர் பாதுகாப்பு உள்ளிட்ட விவசாயிகள் நலன் திட்டத்தை விவசாயிகளிடம் கொண்டு சென்று தமிழக அரசு சேர்க்கவில்லை . தமிழக விவசாயிகள் பற்றி ஆளும் கட்சிக்கு சிறிதும் அக்கறை இல்லை . கடந்த 50 ஆண்டுகளில் தமிழகத்தில் எத்தனை புதிய அணைகள் கட்டப்பட்டன ? . விவசாயிகள் பற்றி பேச அதிமுகவுக்கு எந்தவித உரிமையும் இல்லை . காவிரியில் தண்ணீர் இல்லாதபோது மணலை எடுத்து கர்நாடகத்துக்கு விற்பனை செய்தவர்களுக்கு விவசாயிகள் பற்றி பேச அருகதை இல்லை . மத்திய அரசை விமர்சிக்க வேண்டாம் என அமைச்சரவை கூட்டத்தில் தமிழக அமைச்சர்களிடம் முதல்வர் எடப்பாடி பழனிச்சாமி கேட்டுக் கொண்டதாக செய்தி வெளியாகியுள்ளது . அதை நான் வரவேற்கிறேன் . மத்திய , மாநில அரசுகளுக்கு இணக்கமான சூழல் இருப்பதே மக்களுக்கு நல்லது . இவ்வாறு அவர் கூறினார் .


20 ஓவர் போட்டித் தொடரில் இந்தியாவை எதிர்த்து ஆடும் இங்கிலாந்து அணியில் குர்ரன் சகோதரர்கள் சேர்க்கப்பட்டுள்ளனர் . இவர்கள் 19 ஆண்டுகளுக்கு பிறகு ஒன்றாக சேர்ந்து ஆட இருக்கிறார்கள் . இங்கிலாந்து கிரிக்கெட் அணி தற்போது ஆஸ்திரேலியாவுக்கு எதிரான ஐந்து போட்டிகள் கொண்ட ஒரு நாள் தொடரில் விளையாடி வருகிறது . இந்தத் தொடருக்கு பிறகு இங்கிலாந்து அணி ஆஸ்திரேலியாவுடன் ஒரே ஒரு 20 ஓவர் போட்டியில் ஆட இருக்கிறது . அதன்பிறகு இந்திய அணி இங்கிலாந்துக்குச் சென்று மூன்று போட்டிகள் கொண்ட 20 ஓவர் தொடரில் கலந்து கொள்கிறது . இந்த இரண்டு அணிகளுக்கு எதிராக 20 ஓவர் போட்டியில் மோதும் இங்கிலாந்து அணி நேற்று அறிவிக்கப்பட்டது . இதில் , இங்கிலாந்து அணியில் ஆல்–ரௌண்டர்களான சகோதரர்கள் சாம் குர்ரன் , டாம் குர்ரன் ஆகியோர் சேர்க்கப்பட்டு இருக்கிறார்கள் . இருவரும் சுர்ரே கவுண்டி அணிக்காக விளையாடி வருகிறார்கள் . இந்த தொடரில் இருவரும் ஒரே போட்டியில் களம் இறங்கினால் , 1999–ஆம் ஆண்டுக்கு பிறகு ஒரே நேரத்தில் சர்வதேச போட்டியில் களமிறங்கும் ' ' இங்கிலாந்து சகோதரர்கள் " என்ற சிறப்பை பெறுவார்கள் . இங்கிலாந்து சார்பில் ஆடப்போகும் வீரர்கள்ஃ இயான் மோர்கன் ( கேப்டன் ) , மொயீன் அலி , பேர்ஸ்டோ , ஜாக் பால் , ஜோஸ் பட்லர் , சாம் குர்ரன் , டாம் குர்ரன் , அலெக்ஸ் ஹாலெஸ் , கிறிஸ் ஜோர்டான் , லியாம் பிளங்கெட் , அடில் ரஷித் , ஜோ ரூட் , ஜாசன் ராய் , டேவிட் வில்லி .


23 - வது குளிர்கால ஒலிம்பிக் போட்டியில் ஆடவர் அணிகளுக்கான ஸ்கை ஜம்பிங் பிரிவில் முதலிடம் பிடித்தது நார்வே . 23 - வது குளிர்கால ஒலிம்பிக் போட்டிகள் தென் கொரியாவின் பியோங்சாங் நகரில் நடைபெற்று வருகிறது . இதில் நேற்று பாப்ஸ்லெய் , ஸ்கை ஜம்பிங் , ஸ்பீடு ஸ்கேட்டிங் ஆகிய 3 பிரிவுகளில் பதக்கப் போட்டிகள் நடைபெற்றன . இவற்றில் ஆடவர் அணிக்கான ஸ்கை ஜம்பிங் போட்டியில் நார்வே முதலிடம் பிடித்தது . ஜோஹான் ஆன்ட்ரே ஃபார்ஃபாங் , ராபர்ட் ஜோஹன்சன் , ஆன்ட்ரியாஸ் ஜெர்னென் , டேனியல் ஆன்ட்ரே டான்டே ஆகியோர் அடங்கிய இந்த அணி 1098.5 புள்ளிகளுடன் தங்கம் வென்றது . ஜெர்மனியின் ரிச்சர்ட் ஃப்ரெய்டாக் , கார்ல் கீகர் , ஸ்டீபன் லேஹி , ஆன்ட்ரியாஸ் வெல்லிங்கர் ஆகியோர் அடங்கிய அணி 2 - ஆம் இடம் பிடித்தது . போலந்தின் ஸ்டீஃபன் ஹுலா , மாசியேஜ் கோட் , டேவிட் குபாக்கி , கமில் ஸ்டாச் அடங்கிய அணி 3 - ஆம் இடம் பிடித்தது . ஆடவருக்கான 500 மீ . ஸ்பீடு ஸ்கேட்டிங்கில் நார்வேயின் ஹாவர்டு லோரென்ட்ùஸன் 34.41 விநாடிகளில் இலக்கை எட்டி முதலிடம் பிடித்தார் . தென் கொரியாவின் சா மின் கியு 34.42 விநாடிகளில் வந்து இரண்டாம் இடம் பிடித்து வெள்ளியும் , சீனாவின் காவ் டிங்யு 34.65 விநாடிகளில் வந்து மூன்றாம் இடம் பிடித்து வெண்கலமும் வென்றனர் . இரு ஆடவர்களுக்கான பாப்லெய் விளையாட்டில் கனடா , ஜெர்மனி , லாத்வியா முறையே முதல் 3 இடங்களைப் பிடித்தன . பதக்கப் போட்டிகள் தொடங்கிய 10 - ஆம் நாளான நேற்று நார்வே 28 பதக்கங்களுடன் முதலிடத்திலும் , ஜெர்மனி 20 பதக்கங்களுடன் இரண்டாவது இடத்திலும் , கனடா 17 பதக்கங்களுடன் 3 - ஆம் இடத்திலும் உள்ளன .


தனி ஒரு நபராக அபாரமாக ஆடி சதமடித்து இந்திய அணியை சரிவிலிருந்து மீட்டெடுத்துள்ளார் புஜாரா . ஆஸ்திரேலியாவுக்கு எதிரான முதல் டெஸ்ட் போட்டி பெரும் எதிர்பார்ப்புக்கு மத்தியில் இந்திய நேரப்படி இன்று காலை 5.30 மணிக்கு தொடங்கியது . டாஸ் வென்று முதலில் பேட்டிங் செய்த இந்திய அணியின் டாப் ஆர்டர்கள் ராகுலும் முரளி விஜயும் வழக்கம்போல சொதப்பினர் . பயிற்சி போட்டியில் சிறப்பாக ஆடி நம்பிக்கையளித்த இருவருமே இந்த போட்டியில் சொற்ப ரன்களில் வெளியேறி ஏமாற்றமளித்தனர் . ராகுல் 2 ரன்களிலும் முரளி விஜய் 11 ரன்களிலும் வெளியேற , இந்திய அணியின் நம்பிக்கை நட்சத்திரம் விராட் கோலியும் 3 ரன்னில் நடையை கட்டினார் . அண்மைக்காலமாகவே நன்றாக ஆடாமல் சொதப்பிவரும் ரஹானே , இந்த இன்னிங்ஸிலும் வெறும் 13 ரன்களில் வெளியேறினார் . ஒருமுனையில் விக்கெட்டுகள் விழுந்தாலும் மறுமுனையில் நிதானமாக ஆடிய புஜாராவுடன் ரோஹித் சர்மா ஜோடி சேர்ந்தார் . புஜாரா நிதானமாக ஆட , மறுமுனையில் ரோஹித் சர்மா , ஆஸ்திரேலிய பவுலர்கள் மீது ஆதிக்கம் செலுத்தி ஆடினார் . இந்த ஜோடி சிறப்பாக ஆடி ரன்களை சேர்த்துவந்த நிலையில் , அவசரப்பட்டு ரோஹித் சர்மா விக்கெட்டை பறிகொடுத்தார் . 61 பந்துகளில் 2 பவுண்டரிகள் மற்றும் 3 சிக்ஸர்களுடன் 37 ரன்கள் எடுத்த ரோஹித் சர்மா , நாதன் லயனின் ஸ்பின் பவுலிங்கை தூக்கி அடித்து விக்கெட்டை பறிகொடுத்தார் . இதையடுத்து களத்திற்கு வந்த ரிஷப் பண்ட்டும் 25 ரன்களில் வெளியேறினார் . இதற்கிடையே புஜாரா அரைசதம் கடந்தார் . புஜாராவுடன் அஷ்வின் ஜோடி சேர்ந்து அணியை சரிவிலிருந்து மீட்டெடுத்தனர் . அஷ்வின் புஜாராவிற்கு ஒத்துழைப்பு கொடுத்து ரன்களை சேர்த்தார் . 76 பந்துகளை எதிர்கொண்டு 25 ரன்கள் அடித்த அஷ்வின் கம்மின்ஸின் பவுலிங்கில் ஆட்டமிழந்தார் . ஒருமுனையில் இந்திய அணி விக்கெட்டுகளை இழந்தாலும் சற்றும் அசராமல் நிதானமாக ஆடிய புஜாரா , விக்கெட்டுகள் தொடர்ந்து சரிந்துவந்ததால் , 90 ரன்களை கடந்ததும் ஆக்ரோஷமாக அடித்து ஆடினார் . அடுத்தடுத்து சிக்ஸர் , பவுண்டரி விளாசி சதத்தை பூர்த்தி செய்தார் புஜாரா . இது புஜாராவின் 16வது டெஸ்ட் சதமாகும் . இக்கட்டான சூழலில் தனி ஒரு வீரராக களத்தில் நின்று அபாரமாக ஆடி சதமடித்து , அணியையும் மீட்டெடுத்த புஜாரா , சதமடித்த பிறகு ஆக்ரோஷமாக ஆடி பவுண்டரியும் சிக்ஸருமாக விளாசி வேகவேகமாக ரன்களை சேர்த்தார் . எனினும் முதல் நாள் ஆட்டம் முடிய இருந்த நிலையில் , கடைசி பந்திற்கு முந்தைய பந்தில் ரன் அவுட்டாகி வெளியேறினார் புஜாரா . 123 ரன்களை குவித்து புஜாரா ஆட்டமிழக்க , முதல் நாள் ஆட்டநேர முடிவில் 9 விக்கெட் இழப்பிற்கு இந்திய அணி 250 ரன்கள் எடுத்துள்ளது .


பல பாலிவுட் திரைப்படங்களில் நடித்த நடிகை சுஜாதா குமார் புற்று நோய் காரணமாக , நேற்றிரவு உயிர் இழந்ததாக அவருடைய சகோதரி சுசித்ரா கிருஷ்ணமூர்த்தி ட்விட்டர் பக்கத்தில் தெரிவித்துள்ளார் . சுஜாதா குமார் , நடிகை ஸ்ரீதேவி நடித்த ' இங்கிலீஷ் விங்லீஷ் ' படத்தில் ஸ்ரீதேவியின் அமெரிக்க சகோதரியாக நடித்தவர் . மேலும் நடிகர் தனுஷ் பாலிவுட் திரையுலகில் முதல் முறையாக அறிமுகமான ' ராஞ்சனா ' படத்தில் முதலமைச்சர் வேடத்தில் நடித்திருந்தார் . கடந்த சில வருடங்களாக , புற்றுநோயால் அவதிப்பட்டு வந்த இவர் , அதற்கான சிகிச்சையும் எடுத்து வந்தார் . அதே போல் இவருக்கு கேன்சர் முற்றியதால் நான்காம் நிலையில் உள்ளவர்களுக்கு அளிக்கப்படும் மெட்டாஸ்டேடிக் சிகிச்சையும் அளிக்கப்பட்டது . ஆனால் சிகிச்சை பலனின்றி நேற்றிரவு 11:30 மணியளவில் அவர் உயிர் பிரிந்தது . இதனை உறுதி செய்யும் விதத்தில் , அவருடைய சகோதரி சுசித்ரா . . . உருக்கமாக தன்னுடைய பதிவை பதிவிட்டுள்ளார் . " இதில் தன்னுடைய சகோதரி இல்லாத வெற்றிடத்தை நினைத்து கூட பார்க்க கூட முடியவில்லை . அவருடைய ஆத்மா , இந்த உலகை விட மிக சிறந்த இடத்திற்கு போய் சேரும் என நம்புவதாகவும் , அவருடைய நினைவில் இருந்து பழைய நிலைக்கு திரும்புவது மிகவும் கடினமாக உள்ளது என உருக்கமாக கூறியுள்ளார் .


தினகரனுக்கு தொப்பி சின்னத்தை ஒதுக்குவது தொடர்பாக தேர்தல் ஆணையமே முடிவு செய்யும் என தெரிவித்து , தொப்பியை கோரி தினகரன் தாக்கல் செய்த மனுவை டெல்லி உயர்நீதிமன்றம் தள்ளுபடி செய்துள்ளது . ஆர் . கே . நகர் இடைத்தேர்தல் வரும் 21 - ம் தேதி நடைபெற உள்ளது . அதற்காக திமுக வேட்பாளர் மருதுகணேஷ் , அதிமுக வேட்பாளர் மதுசூதனன் , தினகரன் உள்ளிட்டோர் போட்டியிடுகின்றனர் . இரட்டை இலை சின்னத்தை மீட்கும் போராட்டத்தில் தோல்வியடைந்துவிட்டதால் , கடந்த முறை தான் போட்டியிட்ட தொப்பி சின்னத்தை தனக்கு ஒதுக்க வேண்டும் என தினகரன் கோரிக்கை விடுத்துள்ளார் . தனக்கு தொப்பி சின்னம் ஒதுக்கப்படாமல் போகலாம் என்பதால் , முன்னெச்சரிக்கையாக டெல்லி உயர்நீதிமன்றத்தில் , இரட்டை இலை ஒதுக்கீட்டுக்கு எதிராக தினகரன் தாக்கல் செய்த மனுவில் , தனக்கு தொப்பி சின்னத்தை ஒதுக்க வேண்டும் எனவும் கோரியிருந்தார் . ஆனால் , ஓபிஎஸ் - இபிஎஸ் தரப்பில் தினகரனுக்கு தொப்பி சின்னம் வழங்கப்படக்கூடாது என கோரப்பட்டது . இரட்டை இலை ஒதுக்கீட்டை எதிர்த்து தினகரன் தாக்கல் செய்த மேல்முறையீட்டு மனுவை கடந்த ஒன்றாம் தேதி டெல்லி உயர்நீதிமன்றம் விசாரித்தது . அப்போது , ஆர் . கே . நகர் இடைத்தேர்தலில் தொப்பி சின்னத்தை தினகரனுக்கு ஒதுக்க வேண்டும் என தினகரன் தரப்பில் வாதிடப்பட்டது . அதற்கு , சின்னம் ஒதுக்குவதில் நீதிமன்றம் தலையிட முடியாது . இதுதொடர்பாக தேர்தல் ஆணையம்தான் முடிவெடுக்க முடியும் என ஓபிஎஸ் - இபிஎஸ் தரப்பில் வாதிடப்பட்டது . இதைக்கேட்ட நீதிபதி , தொப்பி சின்னத்தை தினகரனுக்கு ஒதுக்குவதில் உங்களுக்கு என்ன பிரச்னை என கேள்வி எழுப்பியதோடு இதுதொடர்பாக பிற்பகல் 2.30 மணிக்கு , தேர்தல் ஆணையத்தின் முடிவை அறிவிக்குமாறு உத்தரவிட்டார் . இதையடுத்து , தினகரன் மட்டும் தொப்பி சின்னத்தை கோரினால் , தினகரனுக்கு தொப்பி சின்னத்தை ஒதுக்குவதில் எந்த பிரச்னையும் இல்லை என தேர்தல் ஆணையம் தெரிவித்தது . ஆனால் , மூன்று சுயேட்சை வேட்பாளர்கள் தொப்பி சின்னத்தை கோரியுள்ளதாக ஓபிஎஸ் - இபிஎஸ் தரப்பில் தெரிவிக்கப்பட்டது . அந்த மூன்று வேட்பாளர்களும் ஆளும் தரப்பால் வேண்டுமென்றே நிறுத்தப்பட்டவர்கள் என தினகரன் தரப்பு வழக்கறிஞர் வாதிட்டார் . அனைத்து தரப்பு வாதங்களையும் கேட்ட நீதிமன்றம் , தொப்பி சின்னத்தை ஒதுக்குவது தொடர்பாக இடைக்கால தீர்ப்பு வழங்க மறுத்துவிட்டது . மேலும் இந்த வழக்கின் அடுத்த விசாரணையை 4 - ம் தேதிக்கு ( இன்று ) ஒத்திவைத்தது . அதன்படி , அந்த வழக்கு மீண்டும் இன்று விசாரணைக்கு வந்தது . தினகரன் தரப்பில் மூத்த வழக்கறிஞர் கபில் சிபலும் , ஓபிஎஸ் - இபிஎஸ் சார்பில் முகுல் ரோகத்கியும் ஆஜராகி வாதாடினர் . சுமார் 2.15 மணி நேரம் வாதம் நீடித்தது . அப்போது , ஆர் . கே . நகர் இடைத்தேர்தலில் போட்டியிடும் மூன்று வேட்பாளர்கள் தொப்பி சின்னத்தை ஒதுக்கக்கோரிய நிலையில் , ஒருவருக்கு மட்டும் எப்படி தொப்பியை ஒதுக்க முடியும் என ஓபிஎஸ் - இபிஎஸ் தரப்பு சார்பில் வாதம் முன்வைக்கப்பட்டது . அதைக் கேட்ட நீதிபதி , தொப்பி சின்னத்தை ஒதுக்குவது தொடர்பாக நீங்கள் செய்ய முடியுமா ? என ஓபிஎஸ் - இபிஎஸ் தரப்பிடம் கடுமையாக கேள்வி எழுப்பியது . அதேபோல தொப்பி சின்னம் கிடைக்கவில்லை என்றால் என்ன பிரச்னை ? என தினகரன் தரப்பிடமும் கடிந்துகொண்ட நீதிமன்றம் , தொப்பி சின்னம் ஒதுக்குவது தொடர்பாக 4 மணிக்கு தீர்ப்பு அளிக்கப்படும் என ஒத்திவைத்தது . அதன்படி , மாலை 4 மணிக்கு தொப்பி சின்னம் கோரிய வழக்கில் டெல்லி உயர்நீதிமன்றம் தீர்ப்பளித்தது . அதில் , சுயேட்சைகளுக்கு சின்னம் ஒதுக்குவதில் நீதிமன்றம் தலையிட முடியாது . ஒரு சுயேட்சை வேட்பாளருக்கு சின்னம் ஒதுக்குவதில் நீதிமன்றம் உத்தரவிட்டால் , பின்னர் அதுவே வழக்கமாகிவிடும் . சுயேட்சைகளுக்கும் சின்னம் ஒதுக்குவது தொடர்பான விதிமுறைகளை பின்பற்றி தேர்தல் ஆணையமே சின்னத்தை ஒதுக்கும் . எனவே தொப்பி சின்னத்தை ஒதுக்குவது தொடர்பாக தேர்தல் ஆணையமே முடிவு செய்யும் என உத்தரவிட்டு மனுவை நீதிமன்றம் தள்ளுபடி செய்தது .


தல அஜித் தற்போது ' விசுவாசம் ' படத்தில் நடித்து முடித்துள்ளார் . இந்த படத்தின் போஸ்ட் புரொடக்ஷன் பணிகள் தற்போது தீவிரமாக நடைபெற்று வருகிறது . இந்த படத்தை வரும் பொங்கல் திருநாள் அன்று வெளியிட உள்ளதாக ஏற்கனவே பட குழுவினர் உறுதி செய்துள்ளனர் . இதன் மூலம் சூப்பர் ஸ்டார் ரஜினிகாந்துடன் அஜித் மோத உள்ளார் . கார்த்தி சுப்புராஜ் இயக்கத்தில் தற்போது ரஜினிகாந்த் நடித்து முடித்துள்ள ' பேட்ட ' திரைப்படமும் பொங்கலுக்கு வெளியாக உள்ளது குறிப்பிடத்தக்கது . இந்நிலையில் தற்போது அஜித் துவங்கி உள்ள புது பிசினஸ் குறித்து தகவல் வெளியாகியுள்ளது . இதை கேட்டு பலர் ஷாக் ஆகியுள்ளார் . அப்படி என்ன பிசினஸ் ஆரம்பித்துள்ளார் என்று நினைக்கிறீர்களா ? அஜித் தற்போது திருவான்மியூரில் குடும்பத்துடன் வசித்து வந்த வீட்டை புதுப்பித்து வருகிறார் . இந்த வீடு ரிமோட் கண்ட்ரோல் மூலம் இயங்கும் தொழில் நுட்பத்துடன் கட்டப்பட்டு வருகிறது . இந்த வீட்டில் அஜித் தற்போது பிரிவியூ தியேட்டர் , டப்பிங் ஸ்டுடியோ எடிட்டிங் பணிகள் , மற்றும் கிராபிக் பணிகள் ஆகிய போஸ்ட் புரொடக்ஷன் பணிகள் செய்வதற்கான அனைத்து வசதிகளும் உள்ளது போல் கட்டி வருகிறார் . அஜித் இப்படி செய்வதிலும் ஒரு உள்குத்து உள்ளது பாஸ் . இவை அனைத்தையும் அஜித் வீட்டிற்குள்ளேயே கட்டி விட்டால் எப்படியும் ஷூட்டிங் முடிந்த பிறகு , டப்பிங் உள்ளிட்ட எந்த பணிக்காகவும் வீட்டை விட்டு வெளியே வர வேண்டாம் இல்லையா அதனால் தான் இப்படி ஒரு பிளான் . அதே போல் இனி அஜித் நடிக்கும் அனைத்து படங்களுக்கும் இங்கு தான் போஸ்ட் புரொடக்ஷன் பணிகள் நடிக்கும் இதன் மூலம் தனி வருவாயும் இவருக்கு வந்து சேரும் . எப்படியோ தல பிளான் போட்டு செம பிசினஸ் ஸ்டார்ட் செய்துள்ளார் அவருக்கு வாழ்த்துக்கள் .


எனக்கு அரசியலுக்கு வரதுக்கு பயம் இல்ல . மீடியா பாத்துதான் பெயம் பெரிய பெரிய ஜாம்பவானுங்கல்லாம் மீடியா பாத்தா பயப்படறாங்க . நா ஒரு கொழந்த , எனக்கு எப்டி இருக்கும் . காலைல வீட்ட விட்டு வரும்போது போகும்போதெல்லாம் டக்னு டக்னு மைக்க நீட் ஏதாவது கேட்டுடுவாங்க . நா ஏதாவது சொன்ன உடனே அது debate ஆய்டும் . முந்தா நேத்து போய்கிட்டு இருக்கும்போது திடீர்னு ஒருத்தர் மைக்க நடுவுல உட்டு . சார் உங்க கொள்கை என்னன்னு கேக்கறாரு . என்னது கொள்கைகளா ? எனக்கு ஒருநிமிஷம் _ தலைசுத்திருச்சு . எல்லாருமே சின்னப் பசங்க . Nice Nice . சோ சார் மொதல்லயே என்ன பயமுறுத்தி வெச்சிருக்காரு . ’ சார் இந்த மீடியா கிட்ட மட்டும் ரொம்ப ஜாக்கரதையா இருங்க . ஒரு மீடியா பர்சனாதான் சொல்றேன்’னு சொல்லிருக்காரு . . இவர் இந்த மேட்டரை சொன்னதுமே நெட்டிசங்கள் கேப்டன் விஜயகாந்த்தின் திராணியை ஒப்பிட்டு வலைதளங்களில் வச்சு செய்து வருகின்றனர் . மீடியாவுக்கு அஞ்சாதவர் , எதற்கும் துனிஞ்சவர் . . . விஜயகாந்த் பத்திரிகயாளர்களை அணுகும் முறை ரொம்பவே கெத்தாக இருக்கும் . எப்போ என்ன நடக்கும்னே தெரியாத அப்படி பேட்டி முழுவதுமாக விறுவிறுப்பாக இருக்கும் . . அவற்றில் சில . . . சென்னை திரும்பிய அவர் விமான நிலையத்தில் தனியார் தொலைக்காட்சி செய்தியாளர் ஒருவரின் கேள்வியால் கோபமடைந்த விஜயகாந்த் , " போயா . . உனக்கு பதில் சொல்ல முடியாது " என்று தமக்கே உரித்தான நாக்கை துறுத்தும் பாணியில் எகிறினார் . அதேபோல மற்றொரு முறை . . . சென்னை விமான நிலையத்தில் ‘ஏர்போர்ட் ' பாலு என்ற செய்தியாளரை ‘நாய் , நாய் ' என்று திட்டி பரபரப்பை கிளப்பினார் விஜயகாந்த் , ‘நீங்களா எனக்கு சம்பளம் தர்றீங்க ? ' என்று கோபமாக கேட்டார் . இதனை அடுத்து டெல்லியில் நடந்த அனைத்து கட்சியினர் பிரதமை சந்தித்ததற்கு பின் செய்தியாளர்களிடம் பேசிய விஜயகாந்த் , செய்தியாளர் ஒருவரின் கேள்வியால் ஆங்கிரி பேர்டாக மாறிய கேப்டன் ‘தூக்கிஅடிச்சிருவேன் பாத்துக்க ' என்ற வார்த்தை சமூகவலைதளங்களில் “ஆல் டைம் ஃபேவரைட்” கடந்த சில மாதங்களுக்கு முன்னர் ஆளுநரை சந்தித்துவிட்டு வந்த வந்த போது ஒரு செய்தியாளர் கேள்வி எழுப்ப , புரியாத விஜயகாந்த் , என்ன கேட்டீங்க . . . பக்கத்துல வாங்க அடிக்க மாட்டேன் என்று கூறி சிரித்தார் . கோபப்படும் விஜயகாந்த் செய்தியாளர்களிடம் ஜாலியாக பேசினார் . இதனையடுத்து ஒருமுறை எடக்கு முடக்காக கேள்வி கேட்ட ஒரு செய்தியாளரை நீங்க யெல்லாம் பத்திரிகயாளரா ? “த்தூ” என செய்தியாளர்களைப் பார்த்து காறி துப்பி மீண்டும் சர்ச்சையில் சிக்கியுள்ளார் . என்னதான் விஜயகாந்த் இப்படி பலமுறை மீடியாக்களிடம் சிக்கினாலும் , அவரின் பதில் சொல்லும் விதம் ரசிக்கவைக்கும் . . . இப்படி இருக்கையில் புதியதாக ஆன்மீக அரசியல் பயணம் தொடங்கியுள்ள ரஜினிகாந்த் . . . அரசியலுக்கு வர பயமில்லை திடீர்னு ஒருத்தர் மைக்க நடுவுல உடுறாரு . . . உங்க கொள்கை என்னன்னு கேக்கறாரு . எனக்கு ரெண்டு நிமிஷம் தலை சுத்திடுச்சுன்னு இப்பவே இப்படு சொதப்புறாரே என சமூக வலைதளங்களில் ரஜினியை வச்சு செய்து வருகின்றனர் நெட்டிசங்கள் . ஜெயலலிதா இருந்தபோது அவரது ஆட்சியில் ஊழல் நடைபெற்றது . எனினும் சிஸ்டம் சரியில்லை என்று கூறிய ரஜினியும் , கமலும் ஏன் துணிந்து அவருக்கு எதிரான கருத்துகளை என அவர் உயிரோடு இருந்ந்த பொது முன்வைக்கவில்லை . ஆனால் விஜயகாந்த் அப்படி அல்ல . ஜெயலலிதா அரசின் ஊழலை நான் மட்டுமே எதிர்த்தார் . அவருக்கு எதிராக குரல் குரல் கொடுத்தார் . இவ்வளவு ஏன் கருணாநிதியையும் நான் எதிர்த்துள்ளார் . திமுகவையும் அதிமுகவையும் ஒரு நேரத்தில் அலறவைத்தார் . ரஜினி ஒரு காலமும் எம்ஜிஆராகவோ , ஜெயலலிதாவாகவோ , விஜயகாந்தாகவோ ஆகவே முடியாது . தமிழக அரசியலில் மிகப்பெரும் ஜாம்பவனாக இருக்கும் கலைஞர் கருணாநிதியை எதிர்த்து அரசியல் செய்தவர்கள் . அதில் வெற்றியும் பெற்றவர்கள் ஆனால் ரஜினிகாந்த் இதுவரை ஒரு கருத்தைக் கூட வெளிப்படையாக கூறியதில்லை . ஜெயலலிதா மறைவு , கலைஞர் ஆக்டிவ் ஆக இல்லாத இந்த நேரத்தில் , சிஸ்டம் சரியில்லை , தமிழக அரசியலில் மாற்றம் என கூறி ஆன்மீக அரசியல் பிரவேசத்தை வெளியிட்டிருக்கிறார் . ரஜினியின் இந்த ஆன்மீக அரசியலை சந்தேகத்தோடுதான் அணுக வேண்டும் . 1996ம் ஆண்டு , மக்கள் எதிர்ப்பார்ப்போடு இருந்தபோது , அவர் ஏறக்குறைய அரசியலில் இறங்கினார் என்றே கூற வேண்டும் . லட்சக்கணக்கான ரசிகர்களை வைத்திருந்த ரஜினிகாந்த்தால் மட்டுமே இரண்டு பெரிய ஜாம்பவான்களாக இருந்த ஜெயலலிதாவையும் , கருணாநிதியையும் நேரடியாக எதிர்க்க முடியும் என கருதப்பட்டார் . ஆனால் அதன் பிறகு , அவர் தொடர்ந்து ஊகங்களை எழுப்பும் வேலையை மட்டுமே செய்து வந்திருக்கிறார் . தற்போது அவர் அரசியலில் இறங்குவதாக அறிவித்துள்ளார் . ஆனால் மக்கள் அவரை விரும்புகிறார்களா என்பதுதான் கேள்வி . கருணாநிதியும் , ஜெயலலிதாவும் இல்லாத ஒரு சூழலில் , இதுதான் அரசியலில் இறங்க நல்ல தருணம் என்று ரஜினி முடிவெடுத்திருக்கலாம் . ஒரு நீண்ட உறக்கத்திலிருந்து விழித்தெழுந்த ரஜினி , கடந்த ஒரு ஆண்டாகத்தான் தமிழக அரசியல் சூழல் மோசமாக இருக்கிறது என்று கண்டறிந்துள்ளார் . ஜெயலலிதாவும் , கருணாநிதியும் என இறந்து திமிகலங்கள் இல்லாத இந்த கடலில் ஈசியாக மீன் பிடிக்கலாம் என்ற திட்டத்திலேயே ரஜினி இருக்கிறார் . அரசியலில் இறங்கலாம் என்ற எண்ணத்தோடு , குறைந்தது விஜயகாந்தைப் போல தன் ரசிகர் மன்றங்களை இறுதி வரை , பலமாகவும் , உயிர்ப்போடும் கூட ரஜினி வைத்திருக்கவில்லை . ஏறக்குறைய பத்தாண்டுகளுக்கு முன்பாகவே , ரஜினி ரசிகர் மன்றங்களை பதிவு செய்து , அவற்றுக்கு பதிவு எண் வழங்கும் நடைமுறையை ரஜினி கை விட்டு விட்டார் . அரசியல் ஆசை இருக்கும் எந்த ஒரு நபராவது இப்படியொரு காரியத்தை செய்வானா ? அதையும் ஆன்மீக அரசியல் தலைவர் ரஜினி செய்தார் .


மதுரை தி . மு . க தொண்டர்கள் மத்தியில் கூட தனக்கு ஆதரவு இல்லை என்பதை தெரிந்து மு . க . அழகிரி மனம் நொந்து போய்விட்டது அவரது அடுத்தடுத்து நடவடிக்கைகள் மூலம் தெரியவந்துள்ளது . கலைஞரின் 16ம் நாள் காரியத்தை முடித்துவிட்டு மதுரை சென்று செப்டம்பர் 5 பேரணிக்கான வேலைகனை ஜரூராக செய்ய வேண்டும் என்பது தான் அழகிரியின் எண்ணமாக இருந்தது . இதற்காக 15ம் நாள் காரியம் முடிந்த கையோடு சென்னை விமானநிலையத்தில் இருந்து மதுரைக்கு பறந்தார் அழகிரி . ஆனால் அழகிரி விமான நிலையத்தை விட்டு வெளியே வரும் போது மொத்தமாகவே 15 பேர் மட்டுமே வரவேற்க காத்திருந்தனர் . கலைஞர் மறைவை தொடர்ந்து தன்னை வரவேற்க தி . மு . க தொண்டர்கள் நிச்சயமாக விமான நிலையத்திற்கு கணிசமான அளவில் வருவார்கள் என்று அழகிரி எதிர்பார்த்திருந்தார் . மேலும் யாரையும் காசு கொடுத்து கூட்டி வரவேண்டாம் என்றும் அழகிரி உத்தரவிட்டிருந்தார் . ஆனால் அழகிரியின் எதிர்பார்ப்பை பொய்யாக்கும் வகையில் மன்னர் , கோபி மற்றும் இசக்கி முத்து ஆகியோர் மட்டுமே விமான நிலையத்தில் அழகிரியுடன் இருந்தனர் . இதனால் அப்ஷெட்டான நிலையில் வீட்டுக்கு சென்ற அழகிரி அங்கு சென்றதும் மன்னன் மற்றும் கோபியுடன் நீண்ட நேரம் தனியாக பேசியுள்ளார் . மதுரையில் தற்போதைய நிலை என்ன ? தி . மு . க தொண்டர்கள் என்ன நினைக்கிறார்கள் ? நாம் அழைத்தால் வருவார்களா ? மாட்டார்களா ? என்று அடுக்கடுக்காக கேள்விகளை கேட்டுள்ளார் . அதற்கு மன்னனோ இன்னும் பத்து நாள் இருக்குன்னே அதுக்குள்ள நாம ஏற்பாடு பண்ணிடலாம்னு சொல்லியிருக்கார் . ஆனால் கோபி தான் கள நிலவரத்தை உடைத்து அழகிரியிடம் சொல்லியுள்ளார் . சுவர் விளம்பரம் எழுதனும்னு ஒரு ரெண்டு பேர கூட போங்கடானு சொன்னா கூட ஏதாவது காரணம் சொல்லிவிட்டு ஓடிரானுங்கனே , சொன்னா வெட்கம் இதுவரை மதுரையில் இரண்டு இடத்துல தான் சுவர் விளம்பரம் எழுத முடிஞ்சது . எந்த விளம்பரத்துலயும் எங்க பேர போட்டுடாதீங்கனு வீடு தேடி வந்து சொல்லிட்டு போரானுங்கனேன்னு கோபி சொல்ல , அழகிரி சோகமாக முகத்தை தொங்க போட்டுக் கொண்டதாக சொல்கிறார்கள் . தி . மு . கவில் இருந்து நீக்கிய பிறகு திருமணம் , காதுகுத்து , கருமாதினு நாம எதுக்கும் போகாம விட்டது தான் தப்பு . இப்ப எப்படி விட்டத பிடிக்குறதுனு தெரியலன்னு சொல்லிட்டு அழகிரி படுக்க போய்ட்டாரு . மறுநாள் காலையிலும் மன்னன் மற்றும கோபி சீக்கிரமே அழகிரி வீட்டுக்கு வந்துட்டாங்க . அங்க இருந்து திருச்சுழில ஒரு கல்யான வீட்டுக்கு அழகிரி புறப்பட்டு சென்றார் . அங்கும் அழகிரிக்கு போதிய வரவேற்பு இல்லை . மதுரையில் தான் வீட்டில் இருப்பது தெரிஞ்சும் யாரும் தன்னை பார்க்க வரலங்றது தான் அழகிரி அப்செட்டாக முக்கிய காரணம்னு சொல்றங்க . அதுமட்டும் இல்லாமல் , தற்போது பொறுப்பில் இருப்பவர்கள் தான் வருவதில்லை என்றால் , பொறுப்பில் இருந்து ஓரங்கட்டப்பட்டவர்களும் வராம போனதற்கு என்ன காரணம்னு அழகிரி குழப்பத்தில் இருப்பதாக சொல்லப்படுகிறது . அழகிரியின் நடவடிக்கைகளை தெரிந்த ஒருவர் ஸ்டாலின் தரப்புடன் தொடர்பில் இருந்து தகவல்களை பாஸ் செய்ய செய்ய அழகிரியுடன் யாரும் நெருங்கிவிடாமல் தடுப்பு போடப்படுவதாக மற்றொரு தரப்பு கூறுகிறது .


சர்கார் படம் திரைக்கு வந்து இரண்டு நாட்களே ஆன நிலையில் படத்தில் இடம் பெற்று உள்ள காட்சிகள் ஆளும் அதிமுக அரசை சுட்டிக்காட்டுவதாக உள்ளது என பலரும் கருத்து தெரிவித்து வந்த நிலையில் , பல்வேறு அரசியல் தலைவர்கள் சர்கார் படம் குறித்து , கருத்து தெரிவித்து வருகின்றனர் இந்த நிலையில் தமிழகம் முழுவதும் உள்ள பல்வேறு திரை அரங்குகளில் , சர்கார் காட்சி ரத்து செய்யப்பட்டு உள்ளது . சர்கார் படம் வியாபார நோக்கில் எடுக்கப்பட்ட திரைப்படம் . அரசு தரும் இலவச பொருட்கள் மக்களுக்கு தேவை இல்லை என்று நினைத்தால் அதனை முழுவதும் காண்பிக்க வேண்டுமே தவிர . . . இலவச கல்வி , இலவச சைக்கிள் , இலவச லேப்டாப் மட்டும் காண்பித்தால் எப்படி . . . ? இலவச வண்ணத்தொலைக்காட்சி பெட்டியையும் , அதில் ஒட்டப்பட்டுள்ள படத்தையும் காட்ட வேண்டியதுதானே ? கேள்வி எழுப்பி உள்ளார் . அரசியலில் ஆர்வம் உள்ளதை மட்டும் வெளிக்காட்டும் விஜய் , தனது அரசியல் அறிவு இவ்வளவு தான் என்பதை வெளிக்காட்டி உள்ளார் என தினகரன் தெரிவித்து உள்ளார் .


தமிழக காங்கிரஸ் செயலற்று இருப்பதாகவும் , விரைவில் கட்சியின் மாநில தலைவர் மாற்றப்படுவார் என்றும் காங் . தேசிய செய்தி தொடர்பாளர் குஷ்பு கூறியுள்ளார் . இது குறித்து குஷ்பு , ஆங்கில நாளிதழ் ஒன்றுக்கு பேட்டி அளித்தார் . அப்போது , நாட்டில் பல்வேறு பிரச்சனைகள் நிலவி வருகிறது . ஆனால் , தமிழக காங்கிரஸ் கட்சி எந்தவொரு நடவடிக்கையு இல்லாமல் இருக்கிறது . நேரடியாக கூற வேண்டும் என்றால் காங்கிரஸ் கட்சி தமிழகத்தில் செயலற்று உள்ளது என்றார் . இதனால் அடுத்த சில மாதங்களிலேயே கட்சியின் மாநிலத் தலைவர் மாற்றப்படுவா என்றும் பேட்டியின்போது கூறினார் . காங்கிரஸ் கட்சியை ஒருங்கிணைத்து மக்களிடம் கொண்டு செல்லும் ஒருவரையே மாநிலத்தின் புதிய தலைவராக தேர்வு செய்ய காங்கிரஸ் தலைமை விரும்புவதாகவும் அவர் கூறினார் . தமிழக காங் . தலைவராக , முன்னாள் மத்திய அமைச்சர் ப . சிதம்பரம் உள்ளிட்ட பல்வேறு தலைவர்களின் பெயர்கள் பரிசீலனை செய்யப்படுவதாகவும் , கர்நாடக தேர்தல் நடவடிக்கைகள் முடிந்ததும் , தமிழக காங்கிரஸ் மீது ராகுல் கவனம் செலுத்துவார் என்றும் தெரிவித்தார் . தற்போதுள்ள தமிழக காங் . கமிட்டி தலைவர் திருநாவுக்கரசர் இன்னும்கூட சிறப்பாக பணியாற்றி இருக்கலாம் என்றும் குஷ்பு கூறினார் .


ஆசிய மல்யுத்தப் போட்டியில் இந்திய வீரர் சுமித் வெள்ளிப் பதக்கம் வென்றார் . ஆசிய மல்யுத்தப் போட்டி டெல்லியில் நடைபெற்றது . இந்தப் போட்டியின் இறுதி போட்டி நேற்று நடைபெற்றது . இதில் , ஆடவர் 125 கிலோ ஃப்ரீஸ்டைல் பிரிவில் இந்திய வீரர் சுமித் களம் கண்டார் . இவர் , தனது இறுதிச் சுற்றில் ஈரானின் யடோல்லா முகமதுகாஸிமிடம் மோதினார் . இந்த மோதலில் 2 - 6 என்ற புள்ளிகள் கணக்கில் யடோல்லாவிடம் பரிதாபமாக தோல்வி கண்டார் . இதனால் சுமித்துக்கு வெள்ளிப் பதக்கம் மட்டுமே கிடைத்தது . இந்தப் போட்டியில் இந்திய அணி ஒரு தங்கம் , 5 வெள்ளி , 4 வெண்கலம் என 10 பதக்கங்களுடன் நிறைவடைந்தது .


ஜார்கண்ட் அணியை கடைசி ஓவரில் வீழ்த்தி திரில் வெற்றி பெற்ற டெல்லி அணி , விஜய் ஹசாரே தொடரின் இறுதி போட்டிக்கு தகுதி பெற்றுள்ளது . விஜய் ஹசாரே தொடர் இறுதிக்கட்டத்தை எட்டியுள்ளது . வரும் 20ம் தேதியுடன் விஜய் ஹசாரே தொடர் முடிவடைகிறது . முதல் அரையிறுதியில் ஹைதராபாத் அணியை வீழ்த்தி ஷ்ரேயாஸ் ஐயர் தலைமையிலான மும்பை அணி இறுதி போட்டிக்கு முன்னேறியுள்ளது . இந்நிலையில் டெல்லி மற்றும் ஜார்கண்ட் அணிகளுக்கு இடையேயான இரண்டாவது அரையிறுதி போட்டி பெங்களூருவில் இன்று நடந்தது . இந்த போட்டியில் டாஸ் வென்ற டெல்லி அணியின் கேப்டன் கவுதம் காம்பீர் , பவுலிங் தேர்வு செய்ததால் , ஜார்கண்ட் அணி முதலில் பேட்டிங் ஆடியது . ஜார்கண்ட் அணியின் தொடக்க வீரரும் கேப்டனுமான இஷான் கிஷான் , முதல் ஓவரிலேயே டக் அவுட்டாக , அதைத்தொடர்ந்து விக்கெட்டுகள் மளமளவென சரிந்து , 85 ரன்களுக்கேஎ ஜார்கண்ட் அணி 6 விக்கெட்டுகளை இழந்துவிட்டது . ஆனால் அந்த அணியின் மிடில் ஆர்டர் பேட்ஸ்மேனான விராட் சிங் , நதீமுடன் இணைந்து அணியை மீட்டெடுத்தார் . ஆனால் நதீம் 29 ரன்களில் ஆட்டமிழந்தார் . நெருக்கடியான சூழலில் சிறப்பாக பேட்டிங் செய்து அரைசதம் அடித்து அணியை மீட்டெடுத்தார் விராட் சிங் . ஒருமுனையில் விராட் சிங் பொறுப்புடன் பேட்டிங் ஆட , மறுமுனையில் கடைசி வரிசை வீரர்களான வருண் ஆரோன் , சுக்லா ஆகியோர் விக்கெட்டுகளை பறிகொடுத்தனர் . 71 ரன்கள் குவித்த விராட் சிங் , கடைசி விக்கெட்டாக அவுட்டானார் . இதையடுத்து ஜார்கண்ட் அணி , 48.5 ஓவருக்கு 199 ரன்கள் எடுத்து ஆல் அவுட்டானது . இதையடுத்து 200 ரன்கள் என்ற இலக்குடன் களமிறங்கிய டெல்லி அணி , உன்முக்த் சந்த் , துருவ் ஷோரே , காம்பீர் , ஹிம்மத் சிங் , நிதிஷ் ராணா ஆகியோரின் விக்கெட்டுகளை சீரான இடைவெளியில் இழந்தது . அடித்தது குறைந்த ஸ்கோராக இருந்தாலும் , ஜார்கண்ட் பவுலர்கள் டெல்லி அணிக்கு கடும் நெருக்கடி கொடுத்தனர் . 38 ஓவருக்கு 149 ரன்களுக்கு 8 விக்கெட்டுகளை இழந்துவிட்டது டெல்லி அணி . போட்டி ஜார்கண்ட் அணியின் பக்கமே இருந்தது . ஆனால் ஜார்கண்ட் அணியின் நம்பிக்கையை பவன் நேகி சிதைத்தார் . பொறுப்பாக ஆடிய பவன் நேகி , நிதானமாக ஆடி விக்கெட்டை விட்டுக்கொடுக்காமல் ரன்களை சேர்த்தார் . 9வது விக்கெட்டுக்கு பவன் நேகியுடன் ஜோடி சேர்ந்த நவ்தீப் சைனி , விக்கெட்டை பறிகொடுக்காமல் பொறுப்பாக ஆடி நேகிக்கு சப்போர்ட் செய்தார் . இந்த ஜோடி விக்கெட்டை விட்டுக்கொடுக்காமல் கடைசி வரை போராடி அணியை வெற்றி பெற செய்தது . அதேநேரத்தில் ஜார்கண்ட் அணியின் பவுலர்களும் டெல்லி அணிக்கு அவ்வளவு எளிதாக வெற்றியை பரிசளித்துவிடவில்லை . கடைசி ஓவர் வரை போட்டியை இழுத்து சென்றனர் . கடைசி ஓவரில் 3 ரன்கள் தேவைப்பட்டது . 4 பந்துகளில் அந்த ரன்னை எடுத்து அணியை வெற்றி பெற செய்தார் பவன் நேகி . பவன் நேகி கடைசி வரை ஆட்டமிழக்காமல் 39 ரன்கள் எடுத்தார் . இதையடுத்து டெல்லி அணி 2 விக்கெட்டுகள் வித்தியாசத்தில் வெற்றி பெற்றது . இறுதி போட்டிக்கு தகுதி பெற்றுள்ள காம்பீர் தலைமையிலான டெல்லி அணி , இறுதி போட்டியில் ஷ்ரேயாஸ் ஐயர் தலைமையிலான மும்பை அணியை எதிர்கொள்கிறது .


இந்தியாவில் சுற்றுப்பயணம் மேற்கொண்டுள்ள நியூசிலாந்து அணி , தற்போது 3 போட்டிகள் கொண்ட டெஸ்ட் தொடரில் விளையாடி வருகிறது . இதில் இந்திய அணி , 2 - 0 என்ற கணக்கில் தொடரை ஏற்கெனவே வென்றுள்ள நிலையில் , கடைசி டெஸ்ட் போட்டி நாளை இந்தூரில் நடைபெறவுள்ளது . இதனைத் தொடர்ந்து , 5 போட்டிகள் கொண்ட ஒருநாள் கிரிக்கெட் தொடரில் நியூசிலாந்து அணி பங்கேற்கிறது . முதல் ஒருநாள் கிரிக்கெட் போட்டி , தர்மசாலாவில் வரும் 16 - ம் தேதி தொடங்கவுள்ள நிலையில் , இத்தொடரில் பங்கேற்கவுள்ள இந்திய அணி அறிவிக்கப்பட்டுள்ளது செய்தியாளர்களைச் சந்தித்த தேர்வுக்குழுத் தலைவர் பிரசாத் , மகேந்திர சிங் தோனி தலைமையிலான ஒருநாள் கிரிக்கெட் அணியை அறிவித்தார் . தோனி கேப்டனாக நீடிப்பார் என்றும் , விராத் கோலி துணைக்கேப்டானாக செயல்படுவார் எனவும் தெரிவித்தார் . மேலும் இந்த ஒருநாள் தொடருக்கு நீண்ட நாட்களுக்கு பிறகு சுரேஷ் ரெய்னா சேர்க்கப்பட்டுள்ளார் . நீண்ட நாட்களுக்கு பிறகு சுரேஷ் ரெய்னா இந்திய அணியில் இடம் பிடித்திருப்பது அவரது ரசிகர்களிடம் பெரும் வரவேற்பை ஏற்படுத்தியுள்ளது . சமூக வலைதளங்களிலும் சுரேஷ் ரெய்னாவிற்கு வாழ்த்துக்கள் குவிந்த வண்ணம் உள்ளன . ஒரு நாள் போட்டித் தொடருக்கான இந்திய அணிஃ தோனி ( C & wk ) ரோகித் ஷர்மா ரஹானே விராட் கோலி மணிஷ் பாண்டே ரெய்னா ஹர்திக் பாண்டியா அக்ஷர் ஜெயந்த் யாதவ் மிஷ்ரா , பும்ரா தவால் குல்கர்னி உமேஷ் யாதவ் மந்தீப் சிங் கேதார் ஜாதவ்


வெல்லத்துக்குப் பதிலாக பொங்கல் பரிசோடு இந்த ஆண்டு சர்க்கரை வழங்க அரசு முடிவெடுத்ததால் , உற்பத்தி செய்த வெல்லம் தேங்கி பெருமளவில் விவசாயிகளுக்கு இழப்பு ஏற்பட்டுள்ளது என எம் . ஜி . ஆர் . அம்மா தீபா பேரவை பொது செயலாளர் j . தீபா கூறியுள்ளார் . இதுகுறித்து தனது முகநூல் பக்கத்தில் ஜெ . தீபா தனது பதிவில் கூறுகையில் ; தமிழக அரசு பொங்கல் சிறப்புப் பரிசில் வெல்லத்துக்குப் பதிலாக சர்க்கரையை சேர்த்துள்ளதால் உற்பத்தி செய்த வெல்லம் தேங்கி , விவசாயிகளுக்கு வருவாய் இழப்பு ஏற்பட்டுள்ளது . தஞ்சை மாவட்டம் அய்யம்பேட்டை , பட்டுக்குடி , மாகாளிபுரம் , தேவன்குடி உள்ளிட்ட கிராமங்களில் 3 தலைமுறைகளாக ஏராளமான விவசாயிகள் வெல்ல உற்பத்தியில் ஈடுபட்டு வருகின்றனர் . தாங்கள் பயிரிடும் கரும்புகளை ஆலைகளுக்கு அனுப்பாமல் , அவற்றிலிருந்து சாறெடுத்து காய்ச்சி , தாங்களே வெல்லம் தயாரித்து வருகின்றனர் . தமிழக அரசு பொங்கல் பரிசோடு வழங்குவதற்கு வெல்லத்தை இப்பகுதியில் இருந்தே அதிக அளவில் மொத்தமாக கொள்முதல் செய்துவந்தது . இந்த ஆண்டும் அரசு வெல்லம் கொள்முதல் செய்யும் என நம்பி அதிக அளவிலான வெல்லத்தை விவசாயிகள் உற்பத்தி செய்தனர் . ஆனால் வெல்லத்துக்குப் பதிலாக பொங்கல் பரிசோடு இந்த ஆண்டு சர்க்கரை வழங்க அரசு முடிவெடுத்ததால் , உற்பத்தி செய்த வெல்லம் தேங்கி பெருமளவில் விவசாயிகளுக்கு இழப்பு ஏற்பட்டுள்ளது . ஒரு மூட்டை வெல்லம் ஆயிரத்து 400 ரூபாய்க்கு மேல் விற்றால்தான் உற்பத்தி செலவாவது மிஞ்சும் என்று கூறும் விவசாயிகள் , இந்தமுறை அதிக அளவில் வெல்லம் தேக்கமடைந்ததால் , ஆயிரத்து 100 ரூபாய்க்குள்தான் விற்பனையாவதாக தகவல்கள் தெரிவிக்கின்றன . என இவ்வாறு தனது முகநூல் பக்கத்தில் ஜெ . தீபா கூறியுள்ளார் .


வீடியோ போலியானது என்று திமுக செய்தி தொடர்பாளரும் வழக்கறிஞருமான கே . எஸ் . ராகிருஷ்ணன் சந்தேகம் எழுப்பியுள்ளார் . முன்னாள் முதலமைச்சர் ஜெயலலிதா , உடல்நலக் குறைவு காரணமாக கடந்த 2016 ஆம் ஆண்டு செப்டம்பர் 22 ஆம் தேதி சென்னை , அப்போலோ மருத்துவமனையில் அனுமதிக்கப்பட்டார் . மருத்துவமனையில் அனுமதிக்கப்பட்ட ஜெயலலிதாவுக்கு , லண்டன் டாக்டர் , டெல்லி எய்ம்ஸ் டாக்டர்கள் , அப்போலோ டாக்டர்கள் என சிகிச்சை அளித்தனர் . 75 நாட்கள் சிகிச்சை பெற்று ஜெயலலிதா சிகிச்சை பலனின்றி 2016 ஆம் ஆண்டு டிசம்பர் 5 ஆம்தேதி உயிரிழந்தார் . ஜெயலலிதாவின் மரணம் குறித்து பல்வேறு சந்தேகங்கள் எழுப்பப்பட்டது . இந்த நிலையில் , சென்னை , அப்போலோ மருத்துவமனையில் ஜெயலலிதா சிகிச்சை பெற்று வந்ததாக கூறப்படும் வீடியோ ஒன்று டிடிவி தினகரன் தரப்பு வெளியிட்டுள்ளது . அந்த வீடியோவில் , மருத்துவமனை படுக்கையில் இருக்கும் ஜெயலலிதா , பழச்சாறு அருந்தும் காட்சி வெளியிடப்பட்டுள்ளது . ஜெயலலிதா பழச்சாறு அருந்தியவாறு டிவி பார்த்துக் கொண்டிருப்பது வீடியோவில் வெளியாகி உள்ளது . 20 நிமிடங்கள் ஓடக் கூடிய இந்த வீடியோவை டிடிவி தினகரன் தரப்பு வெளியிட்டுள்ளது . தினகரன் தரப்பு வெளியிட்டுள்ள இந்த வீடியோ குறித்து பல்வேறு தரப்பினர் தங்களது கருத்துக்களைத் தெரிவித்து வருகின்றனர் . இந்த வீடியோ மார்பிங் செய்யப்பட்டது என்றும் , இந்த வீடியோவை நாங்கள் எடுக்கவில்லை என்று அப்போலோ மருத்துவமனை நிர்வாகமும் கூறி வருகிறது . அமைச்சர் ஜெயக்குமார் , இந்த வீடியோ வெளியிட்டதற்கு இப்போதைய அவசியம் என்ன ? அப்படி ஒரு வீடியோ இருந்திருந்தால் , அதனை விசாரணை ஆணையிடம் மட்டுமே கொடுத்திருக்க வேண்டும் என்றும் கேள்வி எழுப்ப இருந்தார் . க செய்தித் தொடர்பாளரும் மூத்த வழக்கறிஞருமான கே . எஸ் . ராதாகிருஷ்ணன் , ஜெயலலிதா அப்போலோவில் அனுமதிக்கப்பட்டு சிகிச்சை அளிக்கப்பட்டபோது பதிவு செய்யப்பட்ட காணொளிக் காட்சி சித்தரிக்கப்பட்டு , ஊடகத்தில் உலா வருவதை கண்டேன் என்றும் , இதனை என்னால் உறுதியாக சொல்ல முடியும் என்றும் கூறியுள்ளார் . இதில் சந்தேகங்கள் எழுவதாகவும் அவர் கூறினார் . ஜெயலலிதா அனுமதிக்கப்பட்ட அதே CCU வார்டில்தான் என் மனைவியும் அனுமதிக்கப்பட்டிருந்தார் . லண்டன் மருத்துவர் பீலேவைத் தவிர , அதே மருத்துவக் குழு சார்ந்த சில மருத்துவர்கள்தான் , என் மனைவிக்கும் சிகிச்சை அளித்தது . நானும் மருத்துவமனைக்கு சென்று வந்துள்ளேன் . ஜன்னல் திரைச்சீலைகள் உண்டு . ஜன்னல் வழியே தென்னை மரங்கள் தெரிகின்ற . அப்போலோ CCU - வுக்கு வெளியே தென்னை மரங்கள் கிடையாது . இது தவறான காணொளி காட்சியா ? என சந்தேகங்கள் ஏற்படுவதாக வழக்கறிஞர் ராதாகிருஷ்ணன் கூறியுள்ளார் .


தென் தமிழகத்தின் தூத்துக்குடி , நெல்லை மாவட்ட கடற்கரைபகுதிகளில் தாது மணல் எடுத்து முறைகேடாக விற்பனை செய்ததில் சுமார் 2500 கோடி ரூபாய் கணக்கில் காட்டப்படாத சொத்துக்களும் 800 கோடி ரூபாய் வரி மோசடி செய்துள்ளதும் தெரிய வந்துள்ளது . தூத்துக்குடி மாவட்டம் திசையின்விளையில் வி . வி . எஸ் . மினரல்ஸ் என்னும் ஆலையைத்தொடங்கி அதில் கார்னெட் , இலுமினெட் உள்ளிட்ட தாதுக்களைப் பிரித்தெடுத்து உலகமுழுவதுமுள்ள நாடுகளுக்கு விற்பனை செய்துவந்தார் வைகுண்டராஜன் . இதில் சம்பாதித்த பணத்திற்கு சரியாக வரி செலுத்தவில்லை . மத்திய அரசால் அனுமதிக்கப்படாத தோரியம் இலுமினேட் உள்ளிட்ட பல தாதுக்களை மண்ணிலிருந்து பிரித்து முறைகேடாக விற்பனை செய்துவந்தனர் என்பது குற்றச்சாட்டு . குறிப்பாக அணு ஆயுதங்கள் செய்யப்பயன்படும் முக்கிய மூலப்பொருட்களை தேசிய பாதுகாப்புக்கு எதிரான வகையில் செயல்பட்டு முறைகேடாக மணல் ஏற்றுமதி செய்து வந்ததும் தற்போது அம்பலமாகி உள்ளது . சுகர்ஸ் உள்ளிட்ட 88 இடங்களில் வருமான வரித்துறையினர் மற்றும் சி . பி . ஐ . அதிகாரிகள் சோதனை மேற்கொண்டனர் . தொடர்ந்து ஒருவாரகாலமாக நடைபெற்றுவந்த இந்த சோதனையின் முடிவில் வெளிநாடுகளில் 8 சுரங்கங்கள் விலைக்கு வாங்கி நடத்தி வந்ததும் , தமிழகத்திலிருந்து முறைகேடாக தாது மணல் கடத்தி வந்ததும் தெரிய வந்துள்ளது . மேலும் 800 கோடி ரூபாய்க்கும் மேல் வரி ஏய்ப்பு செய்ததும் , 2500 கோடி மதிப்புள்ள சொத்துக்கள் கணக்கில் காட்டப்படாததும் தெரியவந்துள்ளது . மேலும் இந்தப்பணத்தை வெளிநாடுகளிலுள்ள போலி நிறுவனங்களில் முதலீடு செய்திருப்பதும் கண்டுபிடிக்கப்பட்டுள்ளது . இது மட்டுமின்றி நடைபெற்ற சோதனையில் சுமார் 8 கோடி ரூபாய்வரை பறிமுதல் செய்யப்பட்டுள்ளது .


அதிமுக பொதுச் செயலாளராக சசிகலா தேர்வு செய்யப்படுவதற்கு எதிர்ப்புத் தெரிவித்த கட்சி நிர்வாகிக்கு வேலை பறிபோனது . முதலமைச்சர் ஜெயலலிதா காலமானதையடுத்து அதிமுக பொதுச் செயலாளராக சசிகலாவை தேர்ந்தெடுக்க வேண்டும் என அமைச்சர்கள் , எம் . எல் . ஏக்கள் முக்கிய நிர்வாகிகள் உள்ளிட்டோர் குரல் கொடுத்து வருகின்றனர் . ஆனால் சசிகலா தலைமைப் பொறுப்பேற்பதற்கு தொண்டர்கள் கடும் எதிர்ப்புத் தெரிவித்து வருகின்றனர் . இந்நிலையில் கடந்த 15 ஆம் தேதி திருவண்ணாமலை மாவட்டம் ஆரனியில் நடைபெற்ற ஜெ . பேரவை கூட்டத்தில் , சசிகலா அதிமுக பொதுச் செயலாளராக வரவேண்டும் என தீர்மானம் நிறைவேற்றப்பட்டது . அப்போது ஆரனி நகர கூட்டுறவு வங்கியில் பகல் நேர வாட்சுமேனாக வேலை பார்த்து வரும் 9வது வார்டு அதிமுக பிரதிநிதி கந்தன் அதற்கு கடும் எதிர்ப்புத் தெரிவித்தார் , இதனால் ஆத்திரம் அடைந்த சசிகலா ஆதரவாளர்கள் கந்தனை சரமாரியாக அடித்து உதைத்து வெளியே அனுப்பினர் , அத்துடன் விடவில்லை அவர்கள்… . அடுத்த நாள் காலை கந்தன் வேலைக்குச் சென்றபோது , வங்கி மேலாளர் , கந்தனை வேலைக்கு வர வேண்டாம் என கூறி வெளியே அனுப்பிவிட்டார் . மிகுந்த சோகத்துடன் வங்கியிலிருந்து வெளியேறிய கந்தன் அடுத்து தனது கட்சி பதவிக்கும் ஆபத்து ஏற்படலாம் என நொந்துபோயுள்ளார் . ஆனாலும் , சசிகலா அதிமுக பொதுச்செயலாளராக வரக்கூடாது என்பதில் உறுதியாக உள்ளார் .


14வது ஆசிய கோப்பை கிரிக்கெட் தொடர் துபாயில் நேற்று தொடங்கியது . இதில் தொடக்க ஆட்டத்தில் இலங்கையும் , வங்கதேசமும் மோதின . இதில் முதலில் பேட்டிங் செய்த வங்கதேசம் , விக்கெட் கீப்பர் முஷ்பிகுர் ரஹீமின் ‘தோனி’ ஆட்டத்தால் 49.3 ஓவரில் அனைத்து விக்கெட்டுகளையும் இழந்து 261 ரன்கள் எடுத்தது . 1 ரன்னுக்கு 2 விக்கெட்டுகளை இழந்து தடுமாறிய வங்கதேச அணியில் களமிறங்கிய முஷ்பிகுர் , 150 பந்துகளை சந்தித்து 144 ரன்கள் விளாசினார் . இதையடுத்து களமிறங்கிய ஏஞ்சலோ மேத்யூஸ் தலைமையிலான இலங்கை அணி , 35.2வது ஓவரில் 124 ரன்களுக்கு ஆல் அவுட்டானது . பலம் வாய்ந்த இலங்கை அணி , படுமோசமாக தோற்று மீண்டும் ரசிகர்களிடையே அதிருப்தியை சம்பாதித்துள்ளது . அதேசமயம் , 137 ரன்கள் வித்தியாசத்தில் மெகா வெற்றிப் பெற்றது வங்கதேசம் . வங்கதேசத்திற்கு வெளியே அந்த அணி பெற்றிருக்கும் மிகப்பெரிய வெற்றி இதுதான் . இதற்கு முன்னதாக , 2013ல் புலேவாயோ நகரில் ஜிம்பாப்வே அணிக்கு எதிராக 121 ரன்கள் வித்தியாசத்தில் பெற்றதே வங்கதேச அணியின் வங்கதேசத்திற்கு வெளியேயான பெரிய வெற்றியாக இருந்தது . டாக்காவில் இந்தாண்டு தொடக்கத்தில் நடைபெற்ற இலங்கைக்கு எதிரான ஆட்டத்தில் 163 ரன்கள் வித்தியாசத்தில் வென்றதே , வங்கதேச அணியின் நம்பர் . 1 பெரிய வெற்றியாகும் . ஆசிய கோப்பை கிரிக்கெட் தொடர் வரலாற்றிலேயே இலங்கையின் மிகப்பெரிய தோல்வி இதுதான் . இதற்கு முன்னதாக , 1986ல் நடந்த ஆசிய கோப்பை தொடரில் பாகிஸ்தானிற்கு எதிராக 81 ரன்கள் வித்தியாசத்தில் தோற்றதே இலங்கையின் மிகப்பெரிய தோல்வியாக இருந்தது . ஆசிய கிரிக்கெட் தொடரில் இந்தியா , பாகிஸ்தான் , இலங்கை ஆகிய மூன்று முக்கிய அணிகளின் பெரிய தோல்வியும் நேற்றைய இலங்கையில் தோல்வி தான் . இதற்கு முன் 2008ல் இலங்கைக்கு எதிராக இந்தியா 100 ரன்கள் வித்தியாசத்தில் தோற்றதே இந்த மூன்று அணிகளில் பெரிய தோல்வியாக இருந்தது . அதையும் நேற்று இலங்கை பிரேக் செய்துள்ளது . வங்கதேசத்திற்கு எதிராக இவ்வளவு குறைந்த ரன்கள் எடுத்து இலங்கை சுருண்டிருப்பதிலும் நேற்றைய போட்டி தான் நம்பர் . 1 . இதற்கு முன்னதாக , 2009ல் டாக்காவில் நடந்த போட்டியில் 147 ரன்கள் எடுத்து இலங்கை ஆல் அவுட் ஆகியிருந்தது . நேற்றைய போட்டியில் வங்கதேசம் அடித்த மொத்த ரன்கள் 261 . அதில் முஷ்பிகுர் ரஹீம் மட்டும் அடித்த ரன்கள் 144 . அதாவது வங்கதேச ஸ்கோரில் 55.17 சதவிகித பங்கு முஷ்பிகுர் உடையது . ஆசிய கோப்பை கிரிக்கெட் தொடரில் , தனிநபரின் இரண்டாவது அதிகபட்ச ஸ்கோர் , நேற்று முஷ்பிகுர் அடித்த 144 ரன்களாகும் . அதேசமயம் , பாகிஸ்தானின் யூனுஸ் கானும் 2004ம் ஆண்டு ஹாங்காங்கிற்கு எதிராக 144 ரன்கள் அடித்திருக்கிறார் . ஆனால் , 2012ம் நடந்த ஆசிய கோப்பை தொடரில் , ‘தளபதி’ விராட் கோலி பாகிஸ்தானிற்கு எதிராக 183 ரன்கள் விளாசியதே , இதுவரை தனி நபர் ஒருவரின் அதிகபட்ச ஸ்கோராகும் . ஆசிய கோப்பை தொடரில் வங்கதேச வீரர் ஒருவரின் ஐந்தாவது சதம் இதுவாகும் . தவிர , முஷ்பிகுர் ரஹீமின் இரண்டாவது ஆசிய கோப்பை சதமாகும் . நேற்று முஷ்பிகுர் அடித்த 144 ரன்கள் தான் , ஒருநாள் போட்டிகளில் வங்கதேச வீரர் ஒருவரின் இரண்டாவது அதிகபட்ச ஸ்கோராகும் . 2009ம் ஆண்டு ஜிம்பாப்வேக்கு எதிராக தமீம் இக்பால் அடித்த 154 ரன்கள் தான் இதுவரை டாப் ஸ்கோர் .


தொடங்கியது 11 வது ஐபிஎல் கிரிக்கெட்… . பட்டையை கிளப்புமா சிஎஸ்கே ? 2 விக்கெட்டை வீழ்த்தி இப்போ பௌலிங்… . 11 வது ஐபிஎல் கிரிக்கெட் தொடரில் மும்பைக்கு எதிரான முதல் போட்டியில் சென்னை அணியின் கேப்டன் தோனி பந்து வீச்சை தேர்வு செய்தார் . தற்போது மும்பை அணி 14 ஓவர்களில் 111 ரன்களை எட்டியுள்ளது . ரசிகர்களின் மிகுந்த எதிர்பார்ப்புக்கு மத்தியில் 11 - வது ஐ . பி . எல் . 20 ஓவர் கிரிக்கெட் போட்டி இன்று முதல் மே 27 - ந்தேதி வரை இந்தியாவின் 10 நகரங்களில் நடைபெறுகிறது . இதில் பங்கேற்கும் 8 அணிகளும் தங்களுக்குள் ‘உள்ளூர் - வெளியூர்’ அடிப்படையில் தலா 2 முறை மோத வேண்டும் . லீக் முடிவில் டாப் - 4 இடங்களை பிடிக்கும் அணிகள் இறுதிப்போட்டிக்கு முந்தைய ‘பிளே - ஆப்’ சுற்றுக்கு முன்னேறும் . இந்த போட்டி தொடங்குவதற்கு முன் சரியாக இரவு 6.15 மணிக்கு ஐபிஎல் 11 - வது சீசன் தொடங்கியது . ஐபிஎல் சேர்மன் ராஜீவ் சுக்லா தொடங்கி வைத்தார் . பாலிவுட் நடிகர் வருண் தவான் ஆடலுடன் கலைநிகழ்ச்சி தொடங்கியது . மும்பைக்கு எதிரான முதல் போட்டியில் , டாஸ் வென்ற சென்னை அணி கேப்டன் தோனி பந்துவீச்சை தேர்வுசெய்தார் . 2 ஆண்டுகள் தடைக்குப் பிறகு களமிறங்கியுள்ள சென்னை சூப்பர் கிங்ஸ் அணி அதன் பரம எதிரியான மும்பை இண்டியன்ஸ் அணியை எதிர்கொள்கிறது . தற்போது மும்பை அணி 14 ஓவர்களில் 111 ரன்களை எட்டியுள்ளது . மும்பை அணியின் சூர்யகுமார் யாதவ் 43 ரன்கள் எடுத்து அவுட் ஆனார் .


’சிறு படத்தயாரிப்பாளர்களைக் காப்பாற்றப்போகிறேன் என்று சொல்லிப் பதவிக்கு வந்த விஷால் தமிழ்சினிமாவின் அத்தனை சிறு படத்தயாரிப்பாளர்களையும் நடுத்தெருவுக்குக் கொண்டுவராமல் ஓயமாட்டார் . எனவே அவர் பதவியை விட்டு விலகி அழிந்துகொண்டிருக்கும் தமிழ்சினிமாவைக் காப்பாற்றவேண்டும்’ என நடிகர் உதயா மற்றும் தயாரிப்பாளர் ஆர் . கே . சுரேஷ் ஆகியோர் கூட்டாக கண்டனக் குரல் எழுப்பியுள்ளனர் . இதே காரணத்தைக் கூறி இவ்விருவரும் தங்கள் செயற்குழு உறுப்பினர் பதவியையும் ராஜினாமா செய்துள்ளனர் . சிறு பட தயாரிப்பாளர்களை பாதுகாக்கவும் , அவர்கள் வளர்ச்சிக்காகவும் சங்க தலைவர் விஷால் எந்த நடவடிக்கையும் எடுக்கவில்லை என கூறி இருவரும் பதவியை ராஜினாமா செய்ததாக தகவல்கள் தெரிவிக்கின்றன . இவர்களோடு இன்னும் ஓரிரு தினங்களில் விஷாலின் அலட்சியப்போக்கைக் கண்டித்து சுமார் பத்துக்கும் மேற்பட்டோர் ராஜினாமா கடிதத்துடன் காத்திருப்பதாக சொல்லப்படுகிறது . உதயா தயாரித்து நடித்த ’உத்தரவு மகாராஜா’ திரைப்படம் கடந்த வாரம் திரைக்கு வந்தது . தீபாவளிக்கு வெளியான சர்கார் திரைப்படம் ஏற்கனவே ஏராளமான தியேட்டர்களில் ஓடிக்கொண்டிருக்கும் நிலையில் , கடந்த வாரம் காற்றின் மொழி , திமிரு புடிச்சவன் , உத்தரவு மகாராஜா ஆகிய படங்கள் வெளியாகின . இதனால் உதயாவின் உத்தரவு மகாராஜா படத்துக்கு போதிய தியேட்டர்கள் கிடைக்கவில்லை . இதே போல தீபாவளிக்கு ரிலீசான ஆர் . கே . சுரேஷின் பில்லா பாண்டி படத்துக்கும் போதிய தியேட்டர்கள் கிடைக்கவில்லை . இதே பிரச்சினையை பல காலமாகவே சிறுபடத்தயாரிப்பாளர்கள் அனுபவித்துவரும் நிலையில் எதற்கெடுத்தாலும் அரைவேக்காட்டுத்தனமான அறிக்கைகள் மட்டுமே வெளியிடும் விஷால் உடனே பதவி விலகவேண்டும் என்ற கோஷங்கள் வலுத்துவருகின்றன .


முதல் டெஸ்டின் இரண்டாவது இன்னிங்சில் அடுத்தடுத்து விக்கெட்டுகளை இழந்து தென்னாப்பிரிக்க அணி திணறி வருகிறது . இந்தியா - தென்னாப்பிரிக்கா இடையேயான முதல் டெஸ்ட் போட்டி தென்னாப்பிரிக்காவின் கேப்டவுனில் நடந்து வருகிறது . முதல் இன்னிங்சில் தென்னாப்பிரிக்கா அணி 286 ரன்களும் இந்திய அணி 209 ரன்களும் எடுத்தன . இரண்டாம் நாள் முடிவில் , இரண்டாவது இன்னிங்சில் 2 விக்கெட்டுகள் இழப்பிற்கு 65 ரன்களை தென்னாப்பிரிக்க அணி எடுத்திருந்தது . மூன்றாவது நாளான நேற்றைய ஆட்டம் மழையால் பாதிக்கப்பட்டது . நேற்று ஒரு பந்து கூட வீசப்படவில்லை . ஒருநாள் வீணான நிலையில் , நான்காம் நாளான இன்று , ரபாடாவும் ஆம்லாவும் ஆட்டத்தைத் தொடர்ந்தனர் . ஆட்டம் தொடங்கிய சிறிது நேரத்திலேயே முகமது சமியின் வேகத்தில் இருவரும் பெவிலியனுக்கு நடையைக் கட்டினர் . அவர்களைத் தொடர்ந்து கேப்டன் டுபிளெஸிஸ் ரன் ஏதும் எடுக்காமலும் , டி காக் 8 ரன்களிலும் பும்ராவின் வேகத்தில் வீழ்ந்தனர் . பிளாண்டர் , மஹாராஜ் ஆகியோரும் ஆட்டமிழந்தனர் . மோர்கலும் ஆட்டமிழக்க , மறுமுனையில் நிதானமாகவும் அதிரடியாகவும் ஆடி தனி ஒருவனாக போராடிய டிவில்லியர்ஸ் பும்ராவின் வேகத்தில் வீழ்ந்தார் . இரண்டாவது இன்னிங்சில் தென்னாப்பிரிக்க அணி , 130 ரன்களுக்கு அனைத்து விக்கெட்டுகளையும் இழந்தது . 208 என்ற எளிய இலக்கை இந்திய அணி விரட்ட உள்ளது .


கேரளாவில் உணவு பொருட்கள் திருடியதாக ஒரு கும்பலால் அடித்துக்கொல்லப்பட்ட பழங்குடியின இளைஞர் மதுவின் குடும்பத்துக்கு கிரிக்கெட் வீரர் வீரேந்திர சேவாக் 1 லட்சத்து 50 ஆயிரம் ரூபாய் நிதி உதவி அளித்துள்ள சம்பவம் நெகிழ்ச்சி அடையச் செய்துள்ளது . கேரள மாநிலம் , பாலக்காடு மாவட்டம் , அட்டப்பாடியில் கடந்த பிப்ரவரி மாதம் 22 - ம் தேதி ஒரு கடையில் அரிசி , பருப்பு உள்ளிட்ட பொருட்களை திருடியதாக பழங்குடியின இளைஞர் மது என்பவரை 16 பேர் கொண்ட ஒரு கும்பல் அடித்துக் கொன்றது . மதுவின் கைகளை கட்டிவைத்து அடித்தும் , அவருடன் செல்பி எடுத்தும் அந்த கும்பல் மனிதநேயமின்றி நடந்து கொண்டது . இதுதொடர்பான வீடியோ சமூக வலைதளங்களில் வைரலாகி நாடுமுழுவதும் பெரும் கண்டனத்துக்கு ஆளானது . அந்த பழங்குடி இளைஞர் குற்றுயிரும் , குலைஉயிருமாக இருக்கும் போது , போலீஸார் வந்து அழைத்துச் செல்லும் வழியில் அவர் உயிரிழந்தார் . இதையடுத்து அவரை கொலை செய்த வழக்கில் போலீஸார் பலரைக் கைது செய்தனர் . கேரள முதலமைச்சர் பினராயி விஜயன் , மதுவின் வீட்டுக்கு நேரடியாக சென்று ஆறுதல் கூறியதோடு நடந்த சம்பவத்துக்கு வருத்தம் தெரிவித்ததோடு நிதியுதவியும் வழங்கினார் . இறந்த மதுவின் சகோதரிக்கு கேரள காவல் துறையில் பணி வழங்கப்பட்டுள்ளது . இந்த சம்பவத்தை சமூக ஊடங்களில் பார்த்த கிரிக்கெட் வீரர் வீரேந்திர சேவாக் , மிகுந்த கோபத்துடன் தனது ட்விட்டரில் கண்டனம் தெரிவித்து இருந்தார் . இந்நிலையில் வறுமையில் வாடும் மதுவின் குடும்பத்துக்கு கிரிக்கெட் வீரர் வீரேந்திர சேவாக் நிதியுதவி வழங்கியுள்ளார் . சேவாக் தனது அறக்கட்டளையில் இருந்து ரூ . 1 . 50 லட்சம் பணத்தை மதுவின் தாயாருக்கு அனுப்பி வைத்துள்ளார் . மனிதாபிமானத்துடன் சேவாக் செய்திருக்கும் இந்த காரியத்தை பொது மக்களும் , நெட்டிசன்களும் பாராட்டுத் தெரிவித்து வருகின்றனர் .


இந்தியாவுக்கு எதிரான கடைசி ஒருநாள் போட்டியில் வெஸ்ட் இண்டீஸ் அணி முதலில் பேட்டிங் ஆடியது தவறான முடிவு என அந்த அணியின் முன்னாள் ஜாம்பவான் பிரயன் லாரா கருத்து தெரிவித்துள்ளார் . வெஸ்ட் இண்டீஸுக்கு எதிரான 5 போட்டிகள் கொண்ட ஒருநாள் தொடரை இந்திய அணி 3 - 1 என வென்றது . புனேவில் நடந்த மூன்றாவது போட்டியில் மட்டும்தான் வெஸ்ட் இண்டீஸ் அணி வெற்றி பெற்றது . விசாகப்பட்டினத்தில் நடந்த இரண்டாவது போட்டி டிரா ஆனது . எஞ்சிய மூன்று போட்டிகளிலும் இந்திய அணி அபார வெற்றி பெற்றது . முதல் போட்டியில் 323 ரன்கள் என்ற இலக்கை 43வது ஓவரிலேயே எட்டி 8 விக்கெட்டுகள் வித்தியாசத்தில் வெற்றி பெற்ற இந்திய அணி , நான்காவது போட்டியில் 224 ரன்கள் வித்தியாசத்தில் மிகப்பெரிய வெற்றியை பதிவு செய்தது . கடைசி போட்டியில் வெஸ்ட் இண்டீஸ் நிர்ணயித்த 105 ரன்கள் என்ற இலக்கை வெறும் 15 ஓவரில் எட்டி அபார வெற்றி பெற்றது . இந்த மூன்று போட்டிகளிலுமே வெஸ்ட் இண்டீஸ் படுதோல்வி அடைந்தது . முதல் நான்கு போட்டிகளிலும் டாஸ் தோற்ற வெஸ்ட் இண்டீஸ் கேப்டன் ஹோல்டர் , கடைசி போட்டியில்தான் டாஸ் ஜெயித்தார் . ஆனால் அதிலும் தவறான முடிவெடுத்துவிட்டார் . டாஸ் வென்ற ஹோல்டர் , பேட்டிங் தேர்வு செய்தார் . ஆனால் கோலியுமே டாஸ் வென்றிருந்தால் வெஸ்ட் இண்டீஸைத்தான் பேட்டிங் செய்ய பணித்திருப்பேன் என்று கூறியிருந்தார் . அந்த ஆடுகளத்தின் தன்மைக்கு இரண்டாவது பேட்டிங் ஆடுவதுதான் சரியாக இருந்திருக்கும் என்று முன்னாள் வீரர்களும் விமர்சகர்களும் கருத்து தெரிவித்தனர் . இந்நிலையில் , இதுகுறித்து பேசிய வெஸ்ட் இண்டீஸ் அணியின் முன்னாள் ஜாம்பவான் பிரயன் லாரா , அந்த ஆடுகளம் வறண்டு இருந்தது . எனவே முதலில் இந்தியாவை பேட்டிங் ஆட வைத்து வெஸ்ட் இண்டீஸ் பந்துவீசுவதுதான் சரியான முடிவாக இருந்திருக்கும் . இந்திய அணியின் ஸ்பின்னர்களை அந்த ஆடுகளத்தில் தாமதமாக பந்துவீச வைத்திருப்பதன் மூலம் அவர்களின் ஸ்பின்னை நன்றாக ஆடியிருக்க முடியும் . எனவே கண்டிப்பாக வெஸ்ட் இண்டீஸ் முதலில் பேட்டிங் ஆடியது மிகப்பெரிய தவறு என்று பிரயன் லாரா விமர்சித்துள்ளார் .


இலங்கையில் நடந்த நிதாஹஸ் கோப்பை இறுதி போட்டியில் , இக்கட்டான நேரத்தில் ரன் எடுக்க முடியாமல் திணறிய விஜய் சங்கர் , சென்னைக்கு எதிரான போட்டியில் பிராவோவின் பந்துவீச்சை துவம்சம் செய்து , தனது பேட்டிங் திறமையை நிரூபித்துள்ளார் . இலங்கையில் நடந்த நிதாஹஸ் கோப்பை டி20 தொடரின் இறுதி போட்டியில் இந்தியாவும் வங்கதேசமும் மோதியது . இந்தியாவிற்கு 167 ரன்கள் இலக்கு . கடைசி மூன்று ஓவரில் 35 ரன்கள் தேவை . முஸ்தாபிஸர் வீசிய 18வது ஓவரை எதிர்கொண்ட விஜய் சங்கர் , ஒரு சிங்கிள் கூட எடுக்க முடியாமல் திணறினார் . 4 பந்துகளை பேட்டில்கூட தொடாத விஜய் சங்கர் , 5வது பந்தில் சிங்கிள் எடுத்தார் . அதன்பிறகு கடைசி இரண்டு ஓவருக்கு 34 ரன்கள் தேவைப்பட்டது . தினேஷ் கார்த்திக்கின் அதிரடியால் இந்தியா , கடைசி பந்தில் திரில் வெற்றி பெற்றது . இந்தியா வென்றதால் , விஜய் சங்கர் பேட்டிங்கில் திணறியது பெரிய விவாதமாக ஆகவில்லை . ஆனால் , விஜய் சங்கரின் பேட்டிங் திறன் குறித்த பேச்சுகள் எழுந்தன . இந்நிலையில் , தன் மீது அன்று ஏற்பட்ட களங்கத்திற்கு தனது அதிரடியான பேட்டிங்கின் மூலம் விஜய் பதிலடி கொடுத்துள்ளார் . சென்னைக்கு எதிரான போட்டியில் 212 என்ற மெகா இலக்கை டெல்லி அணி விரட்டியது . முதல் நான்கு விக்கெட்டுகள் சீரான இடைவெளியில் விழ , ரிஷப் பண்ட் அதிரடியாக ஆடி நம்பிக்கை அளித்தார் . ரிஷப் பண்ட் அவுட்டானதும் சென்னை அணியின் வெற்றி உறுதி என நினைத்தவர்களை , திரும்ப பார்க்க வைத்தார் விஜய் சங்கர் . பிராவோ வீசிய 19வது ஓவரில் மூன்று சிக்ஸர்கள் அடித்தார் விஜய் சங்கர் . தோனியே சற்று மிரண்டார் . கடைசி ஓவரில் 28 ரன்கள் தேவை என்ற நிலையில் , 14 ரன்கள் மட்டுமே எடுக்கப்பட்டது . டெல்லி தோற்றது . ஆனால் விஜய் சங்கரின் கடைசி நேர அதிரடி , வெற்றிக்கான போராட்டம் அனைவரையும் கவர்ந்துவிட்டது . தானும் ஒரு அதிரடி பேட்ஸ்மேன் தான் , தன்னாலும் இக்கட்டான நேரத்தில் அதிரடியாக ஆடமுடியும் என்பதை தனது பேட்டிங்கால் நிரூபித்துவிட்டார் விஜய் சங்கர் .


தெலுங்கில் மகேஷ் பாபு , காஜல் அகர்வால் , சமந்தா ஆகியோர் நடிப்பில் 2௦16 ஆம் ஆண்டு வெளிவந்த திரைப்படம் பிரமோற்சவம் . தமிழில் அனிருத் என்ற பெயரில் வரும் ஜனவரி மாதம் வெளியாக இருக்கிறது . பத்ரகாளி பிலிம்ஸ் தயாரிக்க , இயக்குநர் ராஜராஜ சோழன் இயக்குகிறார் . இப்படத்தின் பத்திரிகையாளர் சந்திப்பு சென்னை ஏ . வி . எம் . தியேட்டரில் நேற்று நடைபெற்றது . இந்த நிகழ்வில் பேசிய இயக்குநர் ராஜராஜ சோழன் , “தெலுங்கிலிருந்து தமிழில் டப்பிங்கில் வெளிவரும் இப்படத்திற்குத் தயாரிப்பாளர் அனிருத் என்று பெயரிட்டார் . ஆனால் நான் அனிருத் பெயர் நன்றாக இல்லை என்று சொன்னேன் . பின்னர் படத்தின் டைட்டிலை டிசைன் செய்து பார்த்த போது தான் எனக்கு நம்பிக்கை வந்தது . டைட்டில் போஸ்டரை என் ட்விட்டர் பக்கத்தில் வெளியிட்டதோடு அனிருத் அக்கவுண்டிற்கும் அனுப்பி வைத்தேன்” என்றார் . “தமிழில் இது பத்ரகாளி பிலிம்ஸின் 12வது படம் . இதுதாண்டா போலீஸ் , சூப்பர் போலீஸ் அப்படின்னு வரிசையாகப் படங்களை வெளியிட்டுள்ளது . இந்தப் படத்தில் மகேஷ் பாபு 7 தலைமுறை சொந்தங்களை ஒன்றாக இணைப்பார் . ஒரு பெரிய குடும்ப பின்னணியைக் கொண்ட படமாக இது இருக்கும் . கடைசியாக ஒன்று சொல்ல விரும்புறேன் . தமிழ் சினிமா மோசமான நிலையை அடைந்துள்ளது . அதற்குக் காரணம் இப்போதெல்லாம் மனம் இல்லாத தொழில்நுட்பம் தெரியாதவர்கள் தான் படம் எடுக்கிறார்கள் . அதனால் தொழில் தெரிந்தவர்களிடம் படத்தை ஒப்படையுங்கள்” என்று கூறினார் .


வெஸ்ட் இண்டீஸ் கிரிக்கெட் அணி இந்தியாவில் சுற்றுப்பயணம் மேற்கொண்டு விளையாடி வருகிறது . டெஸ்ட் தொடரை 0 - 2 என்ற கணக்கிலும் , ஒரு நாள் தொடரை 1 - 3 என்ற கணக்கிலும் பறிகொடுத்த வெஸ்ட் இண்டீஸ் அணி அடுத்து 3 போட்டிகள் கொண்ட 20 ஓவர் தொடரில் ஆடுகிறது . இதன்படி இந்தியா - வெஸ்ட் இண்டீஸ் மோதும் முதலாவது 20 ஓவர் போட்டி கொல்கத்தா ஈடன்கார்டன் ஸ்டேடியத்தில் இன்று நடைபெற்றது . இந்திய அணி கேப்டன் ரோகித் சர்மா டாஸ் வென்று பந்து வீச்சைத் தெர்வு செய்தார் . இந்திய அணியில் குருணால் பாண்டியா , கலீல் அஹமது ஆகியோர் அறிமுகமானார்கள் . புவனேஸ்வர் குமார் அணியில் இடம்பெறவில்லை . வெஸ்ட் இண்டீஸ் அணியின் சார்பில் , ஷாய் ஹோப் , ராம்தின் ஆகியோர் தொடக்க வீரர்களாக களம் இறங்கினார்கள் . இந்திய பந்துவீச்சாளர்களின் நெருக்கடியை தாக்குப்பிடிக்க முடியாமல் சீரான இடைவெளியில் அடுத்தடுத்து விக்கெட்டுகள் விழுந்த வண்ணம் இருந்தன . இறுதியில் 20 ஓவர்கள் முடிவில் 8 விக்கெட்டுகளை இழந்து 109 ரன்கள் எடுத்தது . அந்த அணியில் அதிகபட்சமாக பெபின் ஆலன் 27 ( 20 ) ரன்கள் எடுத்தார் . இந்திய அணியின் சார்பில் அதிகபட்சமாக குல்தீப் யாதவ் 3 விக்கெட்டுகள் வீழ்த்தினார் . இதன்மூலம் இந்திய அணிக்கு 110 வெற்றி இலக்காக நிர்ணயிக்கப்பட்டது . 110 ரன்கள் எடுத்தால் வெற்றி என்ற இலக்குடன் இந்திய அணியின் சார்பில் கேப்டன் ரோகித் சர்மா , ஷிகார் தவான் ஆகியோர் முதலாவதாக களமிறங்கினர் . இதில் ரோகித் சர்மா 6 ரன்களும் , ஷிகார் தவான் 3 ரன்களும் , ரிஷாப் பாண்ட் 1 ரன்னும் , லோகேஷ் ராகுல் 16 ரன்களும் எடுத்து ஆட்டமிழந்தனர் . அடுத்ததாக களமிறங்கிய மணிஷ் பாண்டே , தினேஷ் கார்த்திக் ஜோடி அணியின் ரன்ரேட்டை மெதுவாக உயர்த்தினர் . அப்போது மணிஷ் பாண்டே19 ( 24 ) ரன்கள் எடுத்திருந்த நிலையில் கேட்ச் ஆனார் . இறுதியில் தினேஷ் கார்த்திக் 31ரன்களும் , கர்னால் பாண்ட்யா 21ரன்களும் எடுத்து கடைசிவரை ஆட்டமிழக்காமல் களத்தில் இருந்தனர் . முடிவில் இந்திய அணி 17.5 ஒவர்களில் 5 விக்கெட்டுகளை இழந்து 110 ரன்கள் சேர்த்தது . வெஸ்ட் இண்டிஸ் அணியின் சார்பில் தாமஸ் , பிரித்வொய்ட் ஆகியோர் தலா 2 விக்கெட்டுகளை வீழ்த்தினர் . இதன்மூலம் வெஸ்ட் இண்டிஸ் அணிக்கு எதிரான ஆட்டத்தில் 5 விக்கெட் வித்தியாசத்தில் இந்திய அணி வெற்றிபெற்றது .


பத்தொன்பது வயதுக்குள்பட்டோருக்கான ( யு } 19 ) மூன்றாவது ஒரு நாள் கிரிக்கெட் ஆட்டத்தில் 7 விக்கெட் வித்தியாசத்தில் இங்கிலாந்து அணியை இந்தியா தோற்கடித்தது . மும்பையில் நேற்று நடைபெற்ற இந்த ஆட்டத்தில் முதலில் பேட் செய்த இங்கிலாந்து அணி 49 ஓவர்களில் 215 ஓட்டங்களுக்கு ஆட்டமிழந்தது . அந்த அணியில் அதிகபட்சமாக ராவ்லின்ஸ் 96 , பார்ட்லெட் 55 ஓட்டங்கள் குவித்தனர் . இந்தியத் தரப்பில் ராகுல் சாஹர் 4 விக்கெட்டுகளையும் , அனுகுல் ராய் 3 விக்கெட்டுகளையும் வீழ்த்தி அசத்தினர் . பின்னர் ஆடிய இந்திய அணியில் ஹிமான்ஸ் ரானா 19 , பிரியம் கிராக் 8 , சல்மான் கான் 11 ஓட்டங்களில் ஆட்டமிழந்தபோதும் , மற்றொரு தொடக்க வீரரான ஷப்மான் கில் சதமடித்தார் . அவர் 157 பந்துகளில் 2 சிக்ஸர் , 17 பவுண்டரிகளுடன் ஆட்டமிழக்காமல் 138 ஓட்டங்கள் சேர்த்தார் . இந்தியா 44.1 ஓவர்களில் 3 விக்கெட் இழப்புக்கு 216 ஓட்டங்கள் எடுத்து வெற்றி கண்டது . ஹார்விக் தேசாய் 37 ஓட்டங்களுடன் ஆட்டமிழக்காமல் இருந்தார் . இங்கிலாந்து தரப்பில் ராவ்லின் இரு விக்கெட்டுகளை வீழ்த்தினார் . இந்த வெற்றியின் மூலம் 5 போட்டிகள் கொண்ட இந்தத் தொடரில் 2 - 1 என்ற கணக்கில் இந்தியா முன்னிலை பெற்றுள்ளது .


திமுகவில் ராமநாதபுரம் மாவட்டத்தில் வெடித்துள்ள கோஷ்டி மோதல் வெட்டுக்குத்து நடக்கும் அளவுக்கு விஸ்வரூபம் எடுப்பதால் கழக உடன்பிறப்புகள் கலங்கித் தவித்து வருகின்றனர் . ராமநாதபுரம் மாவட்ட தி . மு . க . வின் அசைக்க முடியாத சக்தியாக இருந்தவர் சுப . தங்கவேலன் . 35 ஆண்டுகளாக தி . மு . க . வின் ராமநாதபுரம் மாவட்டச் செயலாளராக இவரும் , இவரது இரு மகன்களும் மட்டுமே இருந்து வந்தனர் . ராமநாதபுரத்தில் இவர்களை மீறி கட்சியில் யாராலும் வளர முடியவில்லை . இந்த சூழ்நிலையில் தான் 2011 சட்டமன்ற தேர்தலில் மாவட்டத்தில் உள்ள அனைத்து தொகுதிகளிலும் தி . மு . க தோற்றது . இதனை தொடர்ந்து மாவட்டச் செயலாளர் பதவியில் இருந்து சுப . தங்கவேலன் மாற்றப்பட்டாலும் அவரது மகன் சம்பத் மாவட்டச் செயலாளர் ஆனார் . அவரும் கோஷ்டி அரசியல் செய்த காரணத்தினால் மீண்டும் சுப . தங்கவேலன் மாவட்டச் செயலாளர் ஆனார் . ஆனால் , அவர் மீது சில மோசடி வழக்குகள் பதியப்பட்டதால் , மற்றொரு மகனான திவாகரனை மாவட்டச் செயலாளர் ஆக்கினார் . திவாகரன் மாவட்டச் செயலாளர் ஆனதும் அ . தி . மு . க நிர்வாகிகளுடன் நெருக்கத்தை ஏற்படுத்தியதாக புகார் எழுந்தது . இதனால் அவரை மாற்றிவிட்டு கமுதியை சேர்ந்த முத்துராமலிங்கம் மாவட்டச் செயலாளர் ஆனார் . இவருக்கு சுப . தங்கவேலன் தரப்பு எந்த ஒத்துழைப்பும் கொடுக்கவில்லை என்கிற புகார் உள்ளது . இந்த நிலையில் ' முத்துராமலிங்கத்தை கொலை பண்ணிடுவோம் ' என சமீபத்தில் , சுப . தங்கவேலன் ஆதரவாளர் ஒருவர் , ' வாட்ஸ் ஆப்பில் மிரட்டல் விடுக்க , அவரை , போலீசார் கைது செய்தனர் . பதிலுக்கு , தங்கவேலன் தரப்பும் , மாவட்ட பொறுப்பாளர் மேல் , புகார் கொடுத்திருக்கிறார்கள் . இதனால் , இரு தரப்பினர் மீதும் , போலீஸ் , வழக்கு பதிவு செய்திருக்கிறது . இவர்களது கோஷ்டிப்பூசலை தீர்க்கவில்லை என்றால் பெரிய அளவில் வெட்டு , குத்து நடந்துவிடுமோ . . . ' என கட்சிக்காரர் பயப்படுகிறார்கள் . தற்போது தேசிய அரசியலில் கவனம் செலுத்தி வரும் மு . க . ஸ்டாலினுக்கு எங்கே தனது கட்சியில் நடக்கும் உள்ளூர் அரசியலை கவனிக்க நேரமிருக்கப்போகிறது . . ?


இந்தியன் சூப்பர் லீக் ( ஐஎஸ்எல் ) கால்பந்து தொடரின் 4 - ஆவது லீக் ஆட்டத்தில் நார்த் ஈஸ்ட் யுனைடெட் அணி 2 - 0 என்ற கோல் கணக்கில் கோவா அணியைத் தோற்கடித்தது . ஆல்ஃபாரோ அசத்தலாக இரு கோலடிக்க , கோல்கீப்பர் சுப்ரதா பால் கோவா அணியின் கோல் வாய்ப்புகளை முறியடிக்க , இந்த சீசனில் 2 - ஆவது வெற்றியைப் பெற்றது நார்த் ஈஸ்ட் . குவாஹாட்டியில் செவ்வாய்க்கிழமை நடைபெற்ற இந்த ஆட்டத்தின் 20 - ஆவது நிமிடத்தில் கோவா வீரர் லூசியா கோல் கீப்பர் கட்டிமானிக்கு " பேக் பாஸ் ' கொடுத்தார் . அப்போது கட்டிமானி உடனடியாக பந்தை அப்புறப்படுத்தாமல் , நிதானம் கட்டினார் . இதையடுத்து சுதாரித்துக் கொண்ட ஆல்ஃபாரோ வேகமாக கோல் கம்பத்தை நோக்கி முன்னேறினார் . அப்போது கட்டிமானி பந்தை " கிளியர் ' செய்ய முயன்றார் . ஆனால் , பந்து அவரிடம் இருந்து நழுவியது . அதைப் பயன்படுத்திக் கொண்ட ஆல்ஃபாரோ மார்பால் முட்டி கோலடிக்க , நார்த் ஈஸ்ட் 1 - 0 என்ற கோல் கணக்கில் முன்னிலை பெற்றது . பின்னர் நடைபெற்ற 2 - ஆவது பாதி ஆட்டத்தில் ஆக்ரோஷமாக ஆடிய கோவா அணிக்கு 57 - ஆவது நிமிடத்தில் அடுத்தடுத்து இரு கோல் வாய்ப்புகள் கிடைத்தன . " ஓபன் நெட்டில் ' கிடைத்த வாய்ப்பில் டிரினிடேட் கோல் கம்பத்தை நோக்கி அடித்தார் . ஆனால் பந்து நார்த் ஈஸ்ட் கோல் கீப்பர் சுப்ரதா பால் கையில் பட்டு திரும்ப , அதை ரொமேரியா கோலாக்க முயன்றார் . ஆனால் , அதையும் சுப்ரதா பால் முறியடித்துவிட்டார் . இதன்பிறகு 62 - ஆவது நிமிடத்தில் நார்த் ஈஸ்ட் அணி 2 - ஆவது கோலை அடித்தது . இந்த கோலையும் ஆல்ஃபாரோவே அடித்தார் . இதன்பிறகு நார்த் ஈஸ்ட் அணி தாக்குதல் ஆட்டத்தில் இறங்க , கோவாவுக்கு ஆறுதல் கோல்கூட கிடைக்கவில்லை . இறுதியில் நார்த் ஈஸ்ட் 2 - 0 என்ற கோல் கணக்கில் வெற்றி கண்டது .


7ஜி ரெயின்போ காலனிபிரபல தயாரிப்பாளர் ஏ . எம் . ரத்னமின் இரண்டாவது மகன் ரவி கிருஷ்ணா . 2004 ம் ஆண்டு வெளியான 7ஜி ரெயின்போ காலனி படத்தின் மூலம் அறிமுகமானார் . இந்த படத்தில் சோனியா அகர்வால் ஹீரோயினாக நடித்திருந்தார் . ரொமான்டிக் , காமெடி படமாக உருவான இப்படம் சூப்பர் ஹிட் ஆனது . உடல் எடைஅறிமுக நடிகரான ரவி கிருஷ்ணாவுக்கு முதல் படமே வெற்றி படமாக அமைந்தது . அதைத் தொடர்ந்து ஆரண்ய காண்டம் படத்தில் நடித்தார் ரவி கிருஷ்ணா . இதற்காக தமது உடல் எடையை குறைத்தார் . புசு புசுஆனால் சமீபத்தில் வெளிவந்த இவரது புகைப்படம் பலரையும் அதிர்ச்சிக்குள்ளாகியுள்ளது . ஒல்லியாக இருந்த ரவி கிருஷ்ணா புசு புசு என்று ஆளே அடையாளம் தெரியாத அளவுக்கு குண்டாகிவிட்டார் . வைரல்மேலும் இது சமீபத்தில் வந்த புகைப்படமா , இல்லை உடல் எடையை குறைப்பதற்கு முன் வந்த புகைப்படமா என்று தெரியவில்லை . ஆனால் இந்த புகைப்படம் சமூக வலைத்தளங்களில் வைரலாகி வருகிறது . அந்த புகைப்படம் இதோ


புற்றுநோயால் பாதிக்கப்பட்டிருக்கும் நெல் ஜெயராமனின் மருத்துவ செலவுகளை தானே எற்பதாக நடிகர் சிவகார்த்திகேயன் அவரை அறிவித்தது , மருத்துவமனைக்கு சென்று பார்த்தது . . . இவையெல்லாம் முதல்வர் எடப்பாடியாருக்கு ஒருவித எரிச்சலை தந்துள்ளதாம் . அதனாலேயே அமைச்சர்களை அனுப்பி அவரை சந்தித்து ஆறுதல் கூற வைத்ததோடு , பல விதமான உதவிகள் செய்வதாகவும் உறுதிமொழி தரப்பட்டதாம் . * விருதுநகர் மாவட்டம் சாத்தூர் தொகுதி எம் . எல் . ஏ . வும் தகுதி நீக்கம் செய்யப்பட்டுள்ளார் . இந்த தொகுதியில் தங்கள் ஆதரவாளரை நிறுத்திட அமைச்சர்கள் ராஜேந்திர பாலாஜி - உதயகுமார் இருவருக்குள்ளும் செம்ம போட்டி . சமீபத்தில் சாத்தூரில் , கறிவிருந்துடன் நடந்த ஆலோசனை கூட்டத்தின் போது இருவரும் எதிரும் புதிருமாகவே நடந்து கொண்டார்களாம் . * முதல்வரின் அந்த அதிரடி உத்தரவு , அவரது கட்சி நிர்வாகிகளுக்கு செம்ம ஷாக்கை தந்திருக்கிறது . அது . . . சத்துணவு பணியாளர்கள் நியமன விவகாரம்தான் . இந்த பணி நியமனத்துக்கு தமிழகம் முழுவதும் செம்ம ஜோராக வசூல் வேட்டை நடந்ததால் , போஸ்டிங் போடுவதற்கு பிரேக் போட்டுவிட்டாராம் முதல்வர் . இதனால் நொந்து நிற்கிறார்களாம் கீழ் நிலை நிர்வாகிகள் . * சமீப காலமாக தேர்தல் என்றாலே பெரும் செலவு ஆகுமென்பது உறுதியாகிவிட்டது . எதிர்வரும் நாடாளுமன்ற தேர்தல் செலவுகளை எதிர்கொள்வதற்காக காங்கிரஸ் கட்சி நிதி வசூலில் இறங்குகிறதாம் . இதுவரையில் இப்படியொரு மெகா வசூலில் அவர்கள் ஈடுபட்டதில்லை , இதுவே முதல் முறை என்றும் அரசியல் வட்டாரத்தில் ஆச்சரிய அலை அடிக்கிறது . * ’பி . ஜே . பி . ஆபத்தான கட்சியா ? ’ எனும் கேள்வி விவகாரத்தில் ரஜினி முதலில் ஒரு கோணத்தில் பதில் தந்துவிட்டு , அதற்கு அடுத்த நாள் வேறு கோணத்தில் பதிலை மாற்றி தருவதற்கு பி . ஜே . பி . யின் தலைமையிலிருந்து வந்த சில போன் கால்களே காரணம் என்கிறார்கள் . மூத்த மற்றும் முக்கிய அமைச்சரின் வழிகாட்டுதல் இதில் ரஜினிக்கு இருந்ததாம் .


மறக்க முடியுமா அந்த அ ( வல ) ரசியல் காட்சிகளை ? . . . கடந்த சட்டமன்ற தேர்தலில் எப்படியாவது ஜெயித்தாக வேண்டும் , ஆட்சியை பிடித்தாக வேண்டும் என்பதற்காக விஜயகாந்தோடு கூட்டணிக்காக எவ்வளவோ இறங்கி வந்து பேசிப் பார்த்தார் கருணாநிதி . தே . மு . தி . க . துவக்கப்பட்டதில் இருந்து தன்னையும் , தன் மகன் ஸ்டாலினையும் , தன் கட்சியையும் தாக்கி தகர்ப்பதையே ஒரே இலக்காக விஜயகாந்த் வைத்திருந்தார் என்பதையும் தாண்டி கூட்டணிக்காக ஏங்கினார் கருணாநிதி . ஆனால் விஜயகாந்த் இதுதான் சந்தர்ப்பமென எவ்வளவு முடியுமோ அவ்வளவு கெத்து காட்டினார் , கூடவே தே . மு . தி . க . வின் முக்கிய பேச்சாளர்கள் தி . மு . க . வின் இந்த நிலையை எள்ளி நகையாடினர் . ஆனால் தி . மு . க . கூட்டணிக்குள் விஜயகாந்தின் வருகையை விரும்பவே விரும்பாத ஸ்டாலின் ஆத்திரப்பட்டதன் விளைவாக தே . மு . தி . க . பிளவுற்றது . சந்திரகுமார் , பார்த்திபன் இருவரும் பிரிந்தது அக்கட்சியின் மெகா சரிவுக்கான முதல் அடியாக அமைந்தது . இந்நிலையில் காலங்கள் மாறின காட்சிகளும் கன்னாபின்னாவென மாறின . கருணாநிதியின் மறைவு , கேப்டனின் கடுமையான உடல் சுகவீனம் ஆகியவற்றுக்குப் பின் நிலை தலைகீழாகியிருக்கிறது . சமீபத்தில் வெளிப்படையாக பேசியிருக்கும் பிரேமலதா “கலைஞரை அப்பா ஸ்தானத்தில்தான் நாங்க வெச்சிருந்தோம் . அவர்தானே எங்கள் திருமணத்தை நடத்தி வெச்சார் . கலைஞர் இறந்த சேதி கேட்டு அமெரிக்காவில் கேப்டன் நொறுங்கிவிட்டார் . வீடியோ மெசேஜில் அவர் அழுததை பார்த்திருப்பீங்க , அது கொஞ்சம் தான் . ஆனா அன்னைக்கு முழுக்கவே தேம்பித் தேம்பி அழுதுட்டே இருந்தார் . ” என்று உருகியிருப்பவர் , அடுத்து “கேப்டனை கலைஞர் அய்யா ‘விஜி’ன்னுதான் அன்பா அழைப்பார் . ஒண்ணு தெரியுமா ? நாங்க கட்சி ஆரம்பிச்ச பிறகும் கூட அரசியலுக்கு அப்பாற்பட்டு எங்கள் இரு குடும்பங்களுக்கும் இடையில் அன்பான உறவு இருந்துச்சு . ” என்று ஒரு ஸ்டேட்மெண்டை தட்டியிருக்கிறார் . தி . மு . க . வில் பலரது புருவத்தையும் உயர வைத்துள்ளது இந்த ஸ்டேட்மெண்ட் . அரசியலை தாண்டி நல்ல குடும்ப உறவு இருந்திருந்தால் , பல வருஷங்களாக அவ்வளவு கேவலமாக எங்களை விஜயகாந்தும் , அவரது அடிப்பொடிகளும் திட்ட வேண்டிய அவசியம் என்ன ? அப்பா ஸ்தானத்தில் வைக்கப்பட்டவர் அவ்வளவு இறங்கி வந்தும் கூட கூட்டணிக்கு மறுத்தது ஏன் ? . . . என்கின்றனர் . இந்நிலையில் அறிவாலய வட்டாரத்தில் வெளிப்படையாகவே பேசும் தி . வின் வி . ஐ . பி . நிர்வாகிகள் “பிரேமலதா பச்சைப் பொய் சொல்லியிருக்கிறார் . தே . மு . தி . க . ஆரம்பிக்கப்பட்ட பிறகு ரெண்டு குடும்பங்களுக்கு இடையில் எந்த நட்பும் இல்லை , உறவும் இருந்ததில்லை . பிரேமலதா இப்படியெல்லாம் பொய் சொல்ல ஒரே காரணம் , நயா பைசாவுக்கு பிரயோசனமில்லாமல் போய்விட்ட தே . மு . தி . க . வை எப்படியாவது எழுப்பி உட்கார வைக்கணும் அப்படிங்கிற அங்கலாய்ப்பின் வெளிப்பாடுதான் . சாதாரண ஒரு கோபத்துக்காக தி . மு . க . வை அவ்வளவு மோசமாக , அத்தனை வருஷங்களாக திட்டி தீர்த்ததோடு மட்டுமில்லாமல் அ . தி . மு . க . , பா . ஜ . க . , ம . தி . மு . க . , கம்யூனிஸ்டுகள் அப்படின்னு எங்கள் அரசியல் எதிரிகள் எல்லோரோடும் கூட்டணி வெச்சு குடைச்சல் கொடுத்தார் விஜயகாந்த் . தலைவர் கலைஞரின் மனதை புண்படுத்தியதற்கான பலனை அறுவடை செய்கிறது தே . மு . தி . க . இதில் விஜயகாந்த் வேறு நடக்க கூட முடியாதவராகிவிட்டார் பாவம் ! அதனால்தான் மகனை அரசியலுக்குள் இறக்கி , மனைவிக்கு பொருளாளர் கொடுத்து என என்னென்னவோ செய்து பார்க்கிறார் , ஆனால் எந்த வைபரேஷனும் இல்லை . மக்கள் கண்டு கொள்ளவேயில்லை இதையெல்லாம் . விளைவு கடைசி முயற்சியாகவும் , கட்சியின் உயிரை காக்கும் மருந்தாகவும் எங்களுடன் ( தி . மு . க . ) கூட்டணி வைக்க துடிக்கிறது விஜயகாந்தின் குடும்பம் . அதனால்தான் பிரேமலதாவை வைத்து இப்படி பேச வைத்திருக்கிறார் விஜயகாந்த் . ரெண்டு குடும்பங்களுக்குள்ளும் நல்ல உறவு இருந்திருந்தால் ஏன் தலைவர் கலைஞர் நோயுற்று இருக்கும்போது கோபாலபுரம் திசைக்கே வரவில்லை விஜயகாந்தும் , பிரேமலதாவும் . கேட்டால் , ’ஸ்டாலின் டைம் தரவில்லை’ என்று தளபதியை குற்றம் சொன்னார்கள் . அ . தி . மு . க . , பா . ம . க . என்று எல்லா கட்சியின் தலைவர்களுக்கும் டைம் கொடுத்த ஸ்டாலின் விஜயகாந்துக்கு மட்டும் மறுப்பாரா ? நிச்சயம் இல்லை . இவர்கள் வீம்புக்கும் , தயக்கப்பட்டும் வராமல் இருந்துவிட்டு தளபதியை குற்றம் சொன்னது பெரும் தவறு . சரி அவர்கள் ரூட்டிலேயே போவோம் , தன் அப்பாவை பார்க்கவே அனுமதிக்காத ஸ்டாலின் , எதற்கும் உதவாமல் கிடக்கும் தே . மு . தி . க . வை கூட்டணிக்கு மட்டும் எப்படி ஏற்பார் ? எனவே கேவலம் அரசியலுக்காக இனி இப்படியெல்லாம் பொய் பேசுவதை நிறுத்திக் கொள்ளணும் பிரேமலதா . ” என்று வறுத்திருக்கிறார்கள் . தான் வீசிய பந்து இப்படி தாறுமாறாக ரியாக்ஷனை கிளப்பியிருப்பதால் திணறியிருக்கிறாராம் விஜயகாந்த் . ஆங் !


இந்தியா இங்கிலாந்து இடையேயான 5வது டெஸ்ட் போட்டி லண்டன் ஓவல் மைதானத்தில் நடந்துவருகிறது . நேற்று முன் தினம் தொடங்கிய போட்டியில் , டாஸ் வென்ற இங்கிலாந்து அணி முதலில் பேட்டிங் செய்தது . முதல் இன்னிங்ஸில் 332 ரன்களை குவித்தது இங்கிலாந்து அணி . இதையடுத்து முதல் இன்னிங்ஸை தொடங்கிய இந்திய அணியில் தவான் 3 ரன்களில் அவுட்டாகி அதிர்ச்சியளித்தார் . ராகுல் மற்றும் புஜாரா ஆகிய இருவருமே தலா 37 ரன்கள் சேர்த்து அவுட்டாகினர் . விராட் கோலி 49 ரன்களில் ஆட்டமிழந்தார் . மூவருமே சிறப்பாக தொடங்கி அதை தொடராமல் பாதியிலேயே அவுட்டாகினர் . இரண்டாம் நாளான நேற்றைய ஆட்டநேர முடிவில் 6 விக்கெட் இழப்பிற்கு 174 ரன்கள் எடுத்திருந்தது . இந்நிலையில் , மூன்றாம் நாள் ஆட்டத்தை விஹாரியும் ஜடேஜாவும் தொடர்ந்தனர் . இன்றும் சிறப்பாகவே ஆடினர் . ஆண்டர்சன் , ஸ்டூவர்ட் பிராட் , பென் ஸ்டோக்ஸ் மற்றும் அடில் ரஷீத் ஆகிய நால்வரும் மாறி மாறி பந்து வீசினர் . எனினும் விஹாரியும் ஜடேஜாவும் இவர்களின் பவுலிங்கை திறம்பட எதிர்கொண்டு தெளிவாக ஆடினர் . அறிமுக போட்டியிலேயே அரைசதம் கடந்த ஹனுமா விஹாரி 56 ரன்களில் அவுட்டானார் . அதன்பிறகு ஜடேஜாவுடன் இஷாந்த் சர்மா ஜோடி சேர்ந்தார் . மூன்றாம் நாள் உணவு இடைவேளை வரை இந்திய அணி 7 விக்கெட் இழப்பிற்கு 240 ரன்கள் எடுத்திருந்தது . உணவு இடைவேளை வரை 94 பந்துகளை எதிர்கொண்டு 41 ரன்கள் எடுத்திருந்தார் ஜடேஜா . உணவு இடைவேளை முடிந்து வந்ததும் இஷாந்த் சர்மா அவுட்டானார் . அவருக்கு பின்னாடியே ஷமியும் சென்றுவிட்டார் . விக்கெட்டுகள் விழவும் அடித்து ஆடிய ஜடேஜா , ரன்களை முடிந்தளவிற்கு உயர்த்தினார் . கடைசி விக்கெட்டுக்கு தன்னுடன் ஜோடி சேர்ந்த பும்ராவை முடிந்தவரை பேட்டிங் முனைக்கு வரவிடாமல் ஓவரின் கடைசி பந்தில் சிங்கிள் தட்டி அவரே ஆடிவந்தார் . மொயின் அலி வீசிய 95வது ஓவரின் கடைசி பந்தில் சிங்கிள் தட்டினார் ஜடேஜா . அப்போது பும்ரா ரன் அவுட்டானதால் , இந்தியாவின் முதல் இன்னிங்ஸ் முடிந்தது . 292 ரன்களுக்கு இந்திய அணியின் இன்னிங்ஸ் முடிந்தது . சிறப்பாக ஆடிய ஜடேஜா 86 ரன்களுடன் கடைசி வரை ஆட்டமிழக்காமல் இருந்தார் . முதல் நான்கு போட்டிகளில் ஆடாமல் கடைசி போட்டியில் அணியில் சேர்க்கப்பட்ட ஜடேஜா , கிடைத்த வாய்ப்பை சரியாக பயன்படுத்தி ஆடினார் . ஜடேஜாவின் தெளிவான பொறுப்பான ஆட்டத்தால் இந்திய அணி , 40 ரன்கள் மட்டுமே பின் தங்கியது . இல்லையென்றால் நிலைமை மேலும் மோசமாகியிருக்கும் . இதையடுத்து 40 ரன்கள் முன்னிலையுடன் இரண்டாவது இன்னிங்ஸை தொடங்கிய இங்கிலாந்து அணி , டீ பிரேக் வரை விக்கெட் இழப்பின்றி 20 ரன்கள் எடுத்துள்ளது .